text:
Monthly Archives: January 2017
रवि किशन बने भोजपुरी फिल्म फेस्टिवल के ब्रांड एम्बेसडर
भोजपुरी फिल्मों के मेगा स्टार रवि किशन को दिल्ली में होने जा रहे भोजपुरी फिल्म फेस्टिवल का ब्रांड एम्बेसडर बनाया गया है । केंद्र...
भोजपुरी फिल्म आतंकवादी होली पर दर्शकों के बीच
श्रेयस फिल्म्स के बैनर तले बनी निर्माता प्रेम राय निर्मित और खेंसारी लाल यादव अभिनीत भोजपुरी फिल्म आतंकवादी होली पर दर्शकों के बीच आएगी।...
खेसारी लाल और काजल राघवानी मौर्या लोक में
खेसारी लाल और काजल राघवानी रविवार को पटना पहुँचे। मौर्या लोक में अपनी आने वाली भोजपुरी फिल्म मेहंदी लगा के रखना का प्रमोशन किया।...
दिल के करीब हैं मेहंदी लगा के रखना : खेसारी लाल यादव
भोजपुरी फिल्मों के सुपर स्टार खेसारी लाल यादव का कहना है कि उनकी आने वाली भोजपुरी फिल्म मेहंदी लगा के रखना उनके दिल के...
भोजपुरी फिल्म लव एक्सप्रेस का मुहूर्त
मुम्बई में अँधेरी इस्थित एम्पायर स्टूडियो में भोजपुरी फिल्म लव एक्सप्रेस का मुहूर्त किया गया ! इस असर पर फिल्म के अभिनेता आनंद ओझा...
भोजपुरी फिल्म गुंडे की आईटम गर्ल सीमा सिंह ने शूटिंग पूरी कि
वैसे तो अपनी फ़िल्मी सफर में सीमा सिंह ने सैकड़ों आईटम नंबर किया है लेकिन कभी भी उन्होंने खुलेआम किसी "गुंडे" की खातिर अपना...
राकेश मिश्र की भोजपुरी फिल्म राधे रंगीला का शूटिंग पूरी
आर.पी.विजन के बैनर तले बन रही भोजपुरी फिल्म राधे रंगीला के पहले शेड्यूल की शूटिंग सिलवासा में पूरी हो गयी है फिल्म के बाकी...
भोजपुरी फिल्म पहली नज़र को सलाम 17 फरवरी को होगी रिलीज
कई महीनो से भोजपुरिया दर्शको के बीच चर्चा का विषय बनी भोजपुरिया धनुष राज रंजीत की पहली भोजपुरी फिल्म पहली नज़र को सलाम 17...
सुजीत कुमार सिंह निर्देशित भोजपुरी फिल्म सत्या का होली पर होगा प्रदर्शन
भोजपुरी सिनेमा के गायिकी के सिरमौर्य, यंग्रीयंग मैन व पावर स्टार पवन सिंह के हैरतअंगेज कारनामों से सजी श्याम घनश्याम फिल्म इंटरनेशनल प्रा. लि....
खेसारीलाल यादव और काजल राघवानी ने मेंहदी रचाई
मशहूर फिल्म अभिनेता खेसारीलाल यादव और काजल राघवानी राजधानी पटना स्थित मौर्या लोक कांप्लेक्स परिसर में मेंहदी लगवाया। मौका था उनकी अपकमिंग भोजपुरी फिल्म...
भोजपुरी फिल्म मेहन्दी लगा के रखना का प्रोमोशन शुरू
भोजपुरी के युवा निर्माता अनंजय रघुराज और संगीतकार से निर्देशन के क्षेत्र में कदम रखने वाले रजनीश मिश्रा की भोजपुरी फिल्म मेहन्दी लगा के...
होली पर होगी प्रदर्शित भोजपुरी फिल्म सत्या
निर्देशक सुजीत कुमार सिंह इन दिनों श्याम घनश्याम फिल्म इंटरनेशनल प्रा. लि. के बैनर तले निर्मित की जा रही भोजपुरी फिल्म सत्या की शूटिंग...
पूनम दुबे को उत्तर रत्न सम्मान
भोजपुरी फिल्मों की मॉडल एक्ट्रेस पूनम दुबे को उत्तर प्रदेश स्थापना दिवस पर अभियान द्वारा आयोजित एक समारोह में उत्तर रत्न पुरस्कार से नवाजा...
रेणु विजय फिल्म्स रिलीज़ करेगी भोजपुरी फिल्म सरकार राज
भोजपुरिया बॉक्स ऑफिस के शहंशाह और बिग बॉस में झंडा गाड़ चुकी भोजपुरी की हॉट गर्ल मोनालिसा के अभिनय से सजी भोजपुरी फिल्म सरकार...
भोजपुरी आजादी गीत
हाथवा के झंडा लिहले वीरवा बा खाड़ हे।। खोलबू त भारत अपनी दुलार हे ।। हाथवा तिरंगा लिहले वीरवा बा खाड़ हे। खोलबू तू भारत मइया बजर...
उत्तर भारतीय संघ ने किया अभिनेत्री अंजना सिंह को सम्मानित
मुम्बई में उत्तर भारतीयों की अग्रणी संस्था उत्तर भारतीय संघ ने अपनी 67 वी स्थापना दिवस पर आयोजित भव्य समारोह में भोजपुरी की हॉट...
पूनम दुबे करेंगी रंगदारी यश कुमार के साथ
उत्तर प्रदेश के माफिया डॉन श्री प्रकाश शुक्ला के जीवन पर आधारित भोजपुरी फ़िल्म रंगदारी टैक्स जिस में पूनम दुबे मुख्य भूमिका हैं, 17...
मनोज तिवारी एलेवन ने जीता बीआईपीएल 2
मनोज तिवारी एलेवन ने एक संघर्षपूर्ण मुकाबले में निरहुआ एलेवन को दो रनों से हराकर बीआईपीएल सीजन 2 का खिताब अपने नाम कर लिया...
पूनम दुबे और सत्येन्द्र सिंह एक साथ भोजपुरी फिल्म घात में
एस.बी.एन मोशन पिक्चर्स के बैनर तले बनी निर्देशक आनंद डी. घटराज की भोजपुरी फिल्म घात में पूनम दुबे और सत्येन्द्र सिंह की जोड़ी...
रवि किशन एलेवन की लगातार दूसरी हार
भोजपुरी इंडस्ट्रीज प्रीमियर लीग के तीसरे मुकाबले में निरहुआ इलेवन ने लगातार दूसरी जीत हासिल की । निरहुआ इलेवन ने रवि किशन इलेवन को...


c: text/html

text:
Home Tags राम मिश्रा
Tag: राम मिश्रा
भोजपुरी फिल्म रानी हम हो गइली तोहार सेंसर से पास
बिराजीश्री बालाजी आर्ट फिल्म्स कृत भोजपुरी फिल्म रानी हम हो गइली तोहार बिना काट छांट के 'ए' सर्टीफिकेट के साथ पिछले दिनों सेंसर...
भोजपुरी फिल्म गरदा का प्रदर्शन शीघ्र
भोजपुरी फिल्मों के उत्थान में आगे आई "एस एस फिल्म फैक्ट्री" प्रस्तुत तथा एस के फिल्म्स (चेन्नई) के बैनर तले निर्मित भोजपुरी फिल्म...
पायल सेठ और गौरव झा एक साथ पहली बार ज़वानी ज़िंदाबाद...
अभिनेत्री पायल सेठ ने अभी हाल ही में नाथ फिल्म्स प्रोडक्शन की भोजपुरी फिल्म "जवानी जिन्दाबाद" की 20 दिवसीय शूटिंग समाप्त कर लिया...

robotstxt: allowed

filter: keep


text:
खगड़िया म॑ भ्रष्टाचार-बुहारन अंगिका कवि सम्मेलन सफलता पूर्वक संपन्न
खगड़िया । अखिल भारतीय अंगिका साहित्य कला मंच, खगड़िया केरऽ बैनर तले १२९ वाँ गोपाष्टमी मेला खगड़िया केरऽ समापन प॑ हर वर्ष ऐसनऽ ई वर्ष भी “भ्रष्टाचार बुहारन कविसम्मेलन ” केरऽ आयोजन नन्देश निर्मल केरऽ अध्यक्षता में ४ नवंबर-२०१७ क॑ सम्पन्न होलै । फीता काटकर अपर समाहर्ता खगड़िया, विजय कुमार सिंह न॑ कवि सम्मेलन केरऽ उद्घाटन करलकै । श्री प्रदीप दहलान , मंत्री, श्रीगौशाला, खगड़िया न॑ आगत कवियऽ, पत्रकारऽ आरू श्रोता के भव्य स्वागत करलकै । कवि सम्मेलन केरऽ शुरुआत अंगिका कविता कोश सें जुडलऽ कवि बेगूसराय केरऽ राहुल शिवाय के सरस्वती वन्दना सें होलै । कटिहार सें पधारलऽ लोक कवि भगवान प्रलय केरऽ गीत “पिन्हबै पायल झमकोआ ” प॑ श्रोता सब क॑ झूमतें देखलऽ गेलै । मुंगेर सें पधारलऽ हास्य-व्यंग्य केरऽ कवि विजेता मुदगलपुरी केरऽ कविता “छड़पन कक्का “ प॑ श्रोता सब न॑ परीक्षा में व्याप्त भ्रष्टाचार केरऽ जीवंत तस्वीर देखलकै । भागलपुर सें पधारलऽ हास्य सम्राट रामावतार राही न॑ अपनऽ चुटीलऽ कविता के द्वारा भ्रष्टाचार प॑ तीखा… Read More


text:
हमरा आजुवो इयाद बा तहार
हमरा आजुवो इयाद बा तहार पहिलका एसएमएस,
हम लिखले रहुवीं कि भेजे वाला चाल्हाक, पढ़ेवाला बुड़बक.
तू खिसिया के लिखले रहलऽ,
ना ! भेजेवाला बुड़बक, पढ़ेवाला चाल्हाक !
More Bhojpuri SMS
कबहूँ त भोर होई, कबहूँ छँटी कुहासा
'भावुक' ई मान लऽ तू आगे अन्हार नइखे
जनतीं जे अइसने मरजी बा तहरो तऽ
कहिये हम मर जइतीं, धिक्कार अइसन जियला पर
अक्सरहाँ होखेला दुनिया में अइसन कि
याद करेला लोग केहू के मरला पर.
करबू तू याद कभी कहत राठौर रहे,
बूझबू तू प्रीत हमार, हमरा गुजरला पर.
तबहूँ बहईह मत अँखियन से लोर कभी,
पानी ना छिड़काला आगी में जरला पर.


text:
भोजपुरी फिलिमन के मेगा स्टार मनोज तिवारी ‘मृदुल‘ भोजपुरी के एकमात्र मनोरंजक चैनल महुआ टी.वी. पर देखावल जात अनोखा डांस रियलिटी शो ‘नाच नचईया धूम मचईया’ के एंकरिंग करत लउकीहें.
एह शो के एंकरिंग पहिले भोजपुरी सुपरस्टार रविकिशन करत रहले बाकिर एह घरी अपना फिलिमन के शूटिंग में बेसी व्यस्त होखला का चलते शो खातिर पर्याप्त समय ना दे पावत रहले. एह चलते शो के निर्माता कंपनी साईबाबा टेलीफिल्मस रविकिशन का जगहा मनोज तिवारी के एंकरिंग के कमान सँउप दिहले. अब एह हफ्ता से मनोज तिवारी एह शो के एंकरिंग करत नजर अइहन,
एह हफ्ता ‘नाच नचईया धूम मचईया’ में अदला-बदली एपिसोड देखावल जाई. मनोज तिवारी आपन भउजाई बनल कानू मुखर्जी का साथ ‘ससुरा बड़ा पइसावाला’ के गाना ‘ना ना करब ना बियाह’ पर परफार्म करीहें. आ बाकियो सगरी प्रतिभागी अदला बदली लुक में नजर अइहें.
महुआ टी.वी. पर ई सब एह शनिचर आ अतवार रात आठ बजे से देख सकीलें. शो के प्रसारण हर शनिचर आ अतवार के होखल करेला.
(स्रोत – प्रशांत निशांत)


text:
सेना आजु बुध का फजीरहीं म्यांमार का सीमा से लगल इलाका में नागा उग्रवादी संगठन नेशनल सोशलिस्ट काउंसिल ऑफ नगालिम (खापलांग) का खिलाफ एगो बड़हन कार्रवाई क के बहुते उग्रवादियन के मार गिरवलसि. सेना के कवनो जवान के हताहत होखे के खबर नइखे. कार्रवाई अपने देश के इलाका में भइल आ सीमा पार करे के
आजु देश भर में 68वां गणतंत्र दिवस धूमधाम आ खुशी उल्लास का साथे मनावल जात बा. एह मौका प दिल्ली के राजपथ पर देश के सैनिक ताकत, प्रौद्योगिकी आ पुरहर सांस्कृतिक विरासत के शानदार झलक देखे के मिलल. परेड का बाद प्रंधानमंत्री दर्शक दीर्घा का लगे आ के लोगन के अभिवादन कइलें. गणतंत्र दिवस परेड
दुनिया के शेयर बाजारन के रुख आ बजट से पहिले बैंकिंग अउर फाइनेंस कंपनियन के शेयर में भइल जोरदार लिवाली से आजु मुम्बई शेयर बाजार हाल के तीन महीना में सबले ऊँचाई ध लिहलसि. पांच राज्यन में होखे जात विधानसभा चुनाव के देखत चुनाव आयोग भारतीय रिजर्व बैंक से निहोरा कइले बा कि उमीदवारन के
मोहाली टेस्ट में दुसरका दिने भारत के पारी लड़खडाइल नजर आइल आ खेल ख़तम होखे बेरा ले छह विकेट का नुकसान पर 271 रन बना पवले बल्लेबाज। मेलबर्न में होखत चार देशन के हॉकी टूर्नामेंट में भारत मलेशिया टीम के 4-1 से हरा के कांस्य पदक जीत लिहलसि। बैडमिंटन के होंगकांग ओपन के फाइनल में
अमेरिकी राष्ट्रपति बराक ओबामा आ पाकिस्तानी प्रधानमंत्री नवाज शरीफ के मुलाकात में पाकिस्तानी आदत का मुताबिक काश्मीरो के चरचा चलल. सीमा पर तनाव आ गोलीबारिओ के जिक्र भइल आ कहल गइल कि पाकिस्तान आ भारत का बीच बातचीत का माध्यम से सगरी झंझट सलटावल जरूरी बा. पाकिस्तानो अमेरिका के भरोसा दिहलसि कि आतंकी लश्कर का
भारत के नयका नेतृत्व सशगे खास खास मुद्दन पर बतियावे खातिर अमेरिका के विदेश मंत्री जाॅन कैरी बुध का दिने भारत के तीन दिन के यात्रा पर दिल्ली चहुँपले. बियफे का दिने इनकर भेंट भारत के विदेश मंत्री सुषमा स्वराज सशगे बातचीत होखी आ शुक का दिने सबेर में मोदी संगे भेंट होखे के उमेद
न्यूयार्क ,नयी दिल्ली, 09 जनवरी (वार्ता) भारतीय राजनयिक देवयानी खोबरागडे से दुर्व्यवहार का मामिला में भारत के कडा रूख देख अमेरिकी प्रशासन अपना ऊर्जा मंत्री अर्नेस्ट मोनिज के अगिला हफ्ता होखे वाला भारत दौरा रद्द करे ला मजबूर हो गइल. अब दौरा के तारीख बाद में भारत से बतिया के राखल जाई.


text:
MPs will get Rs. 10000/- more now as allowances
August 24, 2010
Recently the salary of MPs were tripled and allowances doubled but the messiah of poor and downtrodden people were not satisfied with this ‘meagre’ increase in their salary and allowances. Lalu and Mulyam were in the forefront to demand more and finally the govt. has decided to give them an additional Rs. 10000/- as allowances.
सर्वहारा के भा गरीब जनता के रहनुमा सांसद आपन वेतन सोलह हजार से बढ़ा के पचास हजार कइला आ भत्ता दुगुना कइला का बादो संतुष्ट ना भइल रहले आ लालू आ मुलायम जइसन गरीबन के रहनुमाई में सांसद आपन वेतन बढ़ावे के माँग ले के पिछला शुक का दिने संसद ना चले दिहले रहले. अब सरकार ओह लोग के संतुष्ट करे बदे ओह लोग के भत्ता अउरी दस हजार बढ़ा दिहले बिया.
शायद एह बढ़ोतरी का बाद ऊ लोग परमाणु जिम्मेदारी विधेयक पर सरकार पर नरमी देखाई आ अमेरिकी प्रशासन आ न्यूक्लियर सप्लायर ग्रुप का दबाव का चलते समर्पण करे का मुद्रा में आइल सरकार के बाति मान ली. आपन वेतन भत्ता बढ़ गइल देश के बादो में देखल जा सकेला. न्यूक्लियर दुर्घटना कवनो रोज रोज थोड़े होखेला. जब होखी तब कुछ दिन ले चिलपों मचा के फेर चुप हो जाइल जाई. भोपाल गैस त्रासदी के उदाहरण सामने बा.


text:
देश में चुनाव लड़े वाला गोल के चंदा देबे वाला लोग, फर्भ, संस्था भा कंपनी अब स्टेट बैंक के निर्धारित शाखा से एक हजार से ले के एक करोड़ रुपिया तक के बॉण्ड खरीद के ओह गोल के दे सकीहें. चंदा पावे वाला आ देबे वाला अपना अपना खाता में एकर जिक्र करीहें बाकिर ई
सेना आजु बुध का फजीरहीं म्यांमार का सीमा से लगल इलाका में नागा उग्रवादी संगठन नेशनल सोशलिस्ट काउंसिल ऑफ नगालिम (खापलांग) का खिलाफ एगो बड़हन कार्रवाई क के बहुते उग्रवादियन के मार गिरवलसि. सेना के कवनो जवान के हताहत होखे के खबर नइखे. कार्रवाई अपने देश के इलाका में भइल आ सीमा पार करे के
साल 2015 में दिल्ली विधानसभा के चुनाव बहुते बड़हन मार्जिन से जीतला का बाद अरविन्द केजरीवाल के गलतफहमी हो गइल कि अब देश में उनुका जोड़ के कवनो दोसर नेता नइखे आ लगलन एह राज्य से कूद के ओह राज्य ले आपन गोड़ जमावे के कोशिश करे. हर जगह से हारत गइला का बादो एह
आजु यूपी कैबिननेट का मीटिंग में कई गो फैसला लीहल गइल जवना में सबले खास रहल भूमाफियन का खिलाफ टास्क फोर्स बनावे आ महापुरुषन का नाम प मिले वाली छुट्टयन के रद्द कइल. बइठक के अध्यक्षता यौगी आदित्यनाथ कइलन. बइठक का बाद राज्य के ऊर्जा मंत्री श्रीकांत शर्मा पत्रकारन के बतवलन कि भूमाफियन का खिलाफ
यूपी के नयका डीजीपी सुलखान सिंह के कहना बा कि कानून से खेला करे वाला कवनो आदमी का छोड़ल ना जाई. पुलिस आपन काम बिना कवनो बाधा भा दबाव के करी आ सही काम करे वाला के देरइला के जरुरत ना पड़ी. मिर्जापुर के अदलहाट इलाका में कई जिलन में वाहन चोरी करे वाला लुटेरा
बिहार बोर्ड का इंटर परीक्षा आजु मंगल का दिन से शुरु भइल आ पहिलके दिने च्र दर्जन से अधिका नकलचियन के निष्कासित करे पड़ गइल. दरभंगा साइंस कॉलेज के प्राचार्य के अधीक्षक पद से हटा दीहल गइल. पटना हाई कोर्ट से रिटायर हो चुकल न्यायाधीश श्याम किशोर शर्मा के बिहार लोकायुक्त के अध्यक्ष बनावल गइल
काल्हु आइल ओपिनियन पोल में बतावल गइल बा कि उत्तर प्रदेश, पंजाब, गोवा, उत्तराखण्ड, अउर मणिपुर में होखे वाला विधानसभा चुनाव में पंजाब छोड़ हर राज्य में भाजपा सबले आगा रही. उत्तर प्रदेश, पंजाब, अउर गोवा में त्रिशंकु परिणाम आई जबकि उत्तराखंड में भाजपा के बहुमत मिल जाई. कश्मीर के गुरेज सेक्टर में बुध का


text:
एस.जे. सिने वर्ल्ड के बैनर तले बनत भोजपुरी फिलिम ‘नरकटियागंज’ के सगरी बारह गो गाना रिकार्ड करा लीहल गइल बा.
एह गीतन के आवाज दिहले बाड़े उदित नारायण, पामेला जैन, इंदू सोनाली, ममता राउत, आलोक कुमार, मनोज मिश्रा, मोहन राठौर, अनामिका सिंह, प्रेम प्रकाश दूबे वगैरह. गीतकार हउवें अशोक सिन्हा, जावेद हाशमी, उमाशंकर रोहितासी, धनंजय भट्ट, अमिताभ रंजन आ अमरेन्द्र कुमार.
निर्माता सोनालिका कुमारी आ गुड्डू सय्यद, निर्देशक आ पटकथा लेखक अमरेन्द्र कुमार, कथाकार जावेद हाशमी, संवाद लेखक ए.बी. मोहन. संगीतकार के. रत्नेश आ लाइन प्रोड्यूसर निशांत सिन्हा.
फिलिम के कलाकारन में जावेद हाशमी, सोनिया गुप्ता, मनोज राज मल्होत्रा, अयात खान, वैभव सिंह, बबलू खान, रमेश दूबे, पंकज चन्द्रा अउर एस. निशांत के मुख्य भूमिका बा. फिल्म के बाकी कलाकार आ टेक्नीशियंस के जल्दिए चुन लीहल जाई.
शूटिंग अगिला महीना से आजमगढ़ (उत्तर प्रदेश) में एके शेड्यूल में पूरा कर लिहल जाई.
एह फिलिम के कहानी बिहार के एगो छोटहन शहर ‘नरकटियागंज’ के बा जहाँ के लोग खुशी से आपन जीवन बितावत बा. पूरा इलाका में खुशहाली बा. तबहिए एह पर एगो दानव आदमी के नजर पड़ जात बा जे पूरा इलाका के अपना दानवी पंजा में जकड़ लेत बा. ओहिजा रहे वाला लोग के जिनिगी तब दुश्वार हो जात बा. फेर एगो अइसन इंसान उठत बा एह दानव का खिलाफ जे सभे में ओह दानव से लड़े के जज्बा पैदा कर देत बा. आ शुरू हो जात बा एगो जंगल
एह जंग में केकर जीत होखी केकर हार एही दुविधा पर से परदा उठाई फिलिम ‘नरकटियागंज’.
(समरजीत)


text:
थाती में आज प्रस्तुत है जन कवि रमाकान्त द्विवेदी 'रमता जी' की दो कविताएं. जो अन्ना आन्दोलन के परिप्रेक्ष्य में समीचीन हैं.
रमाकान्त द्विवेदी 'रमता'
हमनी साथी हईं
हमनी देशवा के नया रचवइया हई जा.
हमनी साथी हईं, आपस में भईया हईं जा
हमनी हई जा जवान, राहे चली सीना तान
हमनी जुलुमिन से पंजा लड़वईया हईं जा
सगरे हमनी के दल, गाँव नगर हलचल
हमनी चुन चुन कुचाल मेटवइया हईं जा
झंडा हमनी के लाल तीनो काल में कमाल
सारे झंडा ऊपर झंडा उड़वइया हईं जा
बहे कइसनो बयार नईया होइये जाई पार
हमनी देशवा के नईया खेवइया हईं जा.
०१-०५-१९८५
रउरा नेता भईलीं
रउरा नेता भइलीं , सेने के सलाम नइखे
वोट झिटलीं, अब हमनीं से काम नइखे
करीं छूट के मनमानी जम के भोगीं राजधानी
छाहाँ बानी रउरा, बेधत कवनो घाम नइखे
हमनीं भूख, गैस से मरीं, उलटे रेल, आग में जरीं
चाहे बाढ़ में डूबीं, लागत राउर दाम नइखे
राउर चप्पल चटू दलाल, चानी काटसु , चाभसु मॉल
रउरा सब पर कौनो अंकुश त आम नइखे
हम के कह दी उग्रवादी , तीन सौ सात के फसादी
रउरा मुँह में कौनो कटहा लगाम नइखे
दीहीं लाठी गोली जेल खेलीं तीन तसिया के खेल
जाहिर बाटे , राउर दोसर कौनो प्रोग्राम नइखे
28-१२-१९८४


text:
बतकुच्चन करत हमेशा याद रहेला कि बाते से आदमी पान खाला आ बाते से लात. अब बाति आ लात के अतना घन संबंध देखला का बावजूद बतकुच्चन के लति धरा गइल बा आ लति धरा जाव त फेर आदमी परिणाम के फिकिर छोड़ देला. हालांकि जरूरी नइखे कि लति हमेशा खराबे होला. बढ़ियो काम के लति धरा सकेला आ धराये के चाहीं. बाकिर खराब काम के ना. आ एहि से आजु लति से मिलत जुल शब्दन पर आजु के बतकुच्चन करे जात बानी. लति त जानते बानी कि आदत के कहल जाला, जवन काम बार बार कइल जाव उहे लति कहाला. खास करि के खराब आदत के लति कहल जाला. ई लति लतरि लेखा पसरत जाला. लतरि माने कवनो बिरवा के डाढ़ पात आ लतरल माने लतरि बढ़ल. एह लतरि आ लतरी में बड़हन फरक हो जाई काहे कि लतरी बांया के कहल जाला. आ बाँया हाथ से काम करे वाला के लतरीहत्था. लतरि आ लतरी से कम घुमावदार ना होखे लतखोर आ लतखोरा के फरक. लतखोर ऊ जेकरा लात खाये के आदत पड़ गइल होखे, आ लतखोरा ऊ जेकरा पर लोग आपन गोड़ पोंछत जाव. माने कि डोरमैट भा पाँव पोछना. लतखोर खातिर दोसर शब्द होला लतियल. घोड़ा आ गदहा के लतार मारे के आदत होला, माने कि गोड़ उठा के मारल आ कुछ आदमीओ लताह हो जाले जब उनुका लात मारे के, लतार चलावे के लति लाग जाव. रउरा सोचत होखब कि आजु अचके हम अतना लाते लतियाँव पर काहे उतर गइनी. कारण त बा बाकिर बोलब ना. काहे कि नेतवन में से बहुते लतखोरो होले आ लताहो. खाइबो करेले आ मारबो करेले. दू दिन पहिले जे भठियरपन के अथाह सागर रहुवे अचके में ऊ मात्र पियादा रहि गइल आ ओकरा के विभीषण बना के एगो पार्टी अपना घर में घुसा लिहलसि. चाल चरित्तर आ चेहरा अतना कमाल के कि ना कहल बनत बा ना सुनत. जे सत्ताधारी पार्टी के रहरी रहरी चहेटत रहल ऊ भुला गइल कि रहरी रहरी चहेटावाला के अपनहु रहरी रहरी दउड़े के पड़ेला. लोग रउरे तरजुई पर रउरे के तउल दी त राउर वजन का निकली ? एही से कहल गइल बा कि नेता तीन तरह के होले. पहिलका ऊ जेकरा पाछा जनता के भीड़ चले. दुसरका ऊ जे भीड़ देखि के आगा आगा चले लागे आ तिसरका ऊ जेकरा के देख के पता ना चल पावे कि भीड़ ओकरा पाछा चलत बिया कि ओकर पीछा करत बिया ! हमरा जइसन बतबनवो एह बाति के मानत बा कि आजु हम बहक गइल बानी. भाषा से उतरि के समाज पर आ गइल बानी. बाकिर इहो बाति ओतने साँच ह कि समाज से भाषा बनेला भाषा से समाज ना. अलग बाति बा कि भाषा से समाज चिन्हाला. समाज में जवन चलत होखी उहे भाषा में लउकी. एह कहाउत का बावजूद कि भईंस का आगा बीन बजावे भईंस खड़ी पगुराय !
बतकुच्चन – ४२
Advertisements


text:
खजूर में छुपल बा सेहत के राज, खजूर के वंडर फ्रूट भी कहल जाला। खजूर आयरन, मिनरल्स, कैल्शियम, अमीनो एसिड, फॉस्फोरस आ विटामिन्स से भरपूर होला जवन की सेहत के साथ साथ खूबसूरती निखरे के भी काम करेला। ग्लूकोज अउरी फ्रक्टोज के खजाना ह खजूर। इ डायबिटीज में उपयोगी होला, इम्यून पावर के बड़वे ला। खजूर में कोलेस्ट्रोल ना होखेला।
१ . ताकत बढ़ावे वाला
खजूर में प्रचूर मात्रा में ग्लूकोज, फ्रक्टोज अउरी सुक्रोज पावल जाला जवन कि शरीर के ताकत बड़वे के काम करेला। दू चार गो खजूर खइला से भी रउवा तुरंत एनर्जी मिल जाइ।
२. वजन बढ़ावे खातिर
अगर राउर वजन कम बा आ रउवा वजन बढ़ावे के चाहत बानी त एह काम में खजूर राउर मदद करीं। एह में शुगर, विटामिन आ कई गो जरुरी प्रोटीन होला जे कि वजन बढ़ावे के काम करेला। अब रउवा रोज चार पाँच गो खजूर खाइल शुरू कर दीं।
३. हड्डी के मजबूती खातिर
खजूर में मौजूद लवण हड्डी के मजबूती देवे के काम करेला। खजूर में उपलब्ध कैल्शयिम, सेलेनियम, मैगनीज आ कॉपर शरीर के हड्डी के मजबूत बनावे ला।
४. कब्ज से राहत
कब्ज के शिकायत होखे त खजूर खाई, एह में प्रचुर मात्रा में फाइबर होला जवन कि पाचन तंत्र ठीक करेला।
रोज राती के ३ -४ पानी में डाल दीं, सबेरे खाई फायदा करी।
५. त्वचा खातिर
खजूर त्वचा खातिर बहुत फायदेमंद होला, खजूर खइला से चेहरा के झुर्री ठीक होला।


text:
अबही हाल ही में बिहार में रिलीज भइल फिलिम “रानी न. 786” में अपना शानदार खलनायकी से जसवंत कुमार दर्शकन का बीच किरदार के नाँव मोहर सिंह से चिन्हाए लागल बाड़ें. निर्माता रिंकू आ पराग अउर निर्देशक संजीव बोहरपी के एह फिलिम में दर्शक इनका हर सीन के इंतज़ार करत रहलें. जइसहीं इनकर सीन आवे लोग बूझ जाव कि अब कुछ शानदार होके वाला बा. जसवंत के खतरनाक लुक आ काम के सबही सराहऽता.
एही दिने 9 अगस्त के मुंबई में रिलीज भइल राजेश पप्पू के बनावल आ फारूख सिद्धिकी निर्देशित “वर्दी वाला गुण्डा”, जवन कि अबले एह साल के सबले बड़ हिट बतावल जात बा, फिलिमो में जसवंत के काम के खूब तारीफ भइल बा. इनका तारीफ में दिनेश लाल यादव के कहना बा कि भोजपुरी इंडस्ट्री के अइसन अभिनेता के बहुते जरूरत बा. जसवंत एहसे पहिलहु बहुत फिलिम में काम कर चुकल बाड़ें आ सबमें इनका काम के नोटिस लिहल गइल बा.
एहघरी जसवंत कुमार अब निर्माता-निर्देशक अरविंद चौबे के फिलिम “दिल भईल दिवाना तोहरा प्यार में” आ निर्देशक संजीव बोहरपी के फिलिम “विजय पथ” के शूटिंग में व्यस्त बाड़ें. दुनु में जसवंत खलनायक किरदार में बाड़न. जसवंत के आवेवाली फिलिमन में “रंग दे प्यार के रंग में”, “नज़र लागल राजा तोहरे बंगले पे”, “कहीं दिया जले कहीं जिया” वगैरह शामिल बाड़ी सं. इनका पूरा उमेद बा कि लोग एहू फिलिमन में इनका काम के पसंद करी.
(संजय भूषण पटियाला)


text:
शिक्षा रोजगार
- यूपी के प्राथमिक शिक्षा मंत्री रामगोविन्द चौधरी कहलन कि गरीब विद्यार्थियन के प्रवेश ना देबे वाला स्कूलन के मान्यता रद्द कर दिहल जाई.
- आजु उत्तर प्रदेश में बीएड के संयुक्त प्रवेश परीक्षा होखे वाला बा. परीक्षा केन्द्र का पाँच सौ मीटर का दायरा में कवनो फोटो कापी, पीसीओ भा फैक्स के दूकान ना खुली.
- बिहार बोर्ड से मैट्रिक भा इंटर के परीक्षा देबे वाला परीक्षार्थी अगर चहीहें त अपना उत्तरपुस्तिका के फोटो कॉपी माँग सकेले आ नंबर मिले में भइल कवनो गड़बड़ी पर आपन शिकायत दर्ज करा सकेलें. एह नियम के फायदा एह साल के परीक्षार्थी ले सकेलें.
- छपरा इंजीनियरिंग कॉलेज में एह साल से पढ़ाई शुरु हो जाई. कॉलेज सगरी मानक पूरा कर लिहले बावे.
उत्तर प्रदेश
- शिवपाल सिंह यादव कहलन कि मायावती सरकार का दौरान भइल घपला घोटाला के जाँच करावल जाई.
- मुख्यमंत्री के जनता दरबार अब हर महीना पहिला आ तीसरा बुध का दिन होखल करी. एह दरबार में भोर में आठ बजे से दस बजे ले दू घंटा जनता आपन फरियाद मुख्यमंत्री के सुना सकी.
- बलिया के देवस्थली विद्यालय परिसर में प्रधानमंत्री रहल चन्द्रशेखर के मुर्ति के अनावरण सेना प्रमुख वीके सिंह कइलन. प्रतिमा अष्टधातु के ह. एह दौरान समाजवादी पार्टी के सांसद नीरज शेखर, बसपा के विधानपार्षद रविशंकर सिंह पप्पू आ चन्द्रशेखर के भाई कृपाशंकर सिंह मौजूद रहले.
- आजम खान आरोप लगवले कि टीम अन्ना आरएसएस का हाथे खेलत बिया.
बिहार
- सोलह मई के होखे वाला निकाय चुनाव के सरगर्मी जोर पर बा. अबहीले करीब साढ़े तीन हजार लोग आपन परचा दाखिल कर चुकल बा.
- पूर्वी चंपारण के पिपरा इलाका के महुआवा गाँव में बिजली के तार गिरला से बीस गो घर जर गइल आ कई लाख के संपति बरबाद हो गइल.
- सासाराम के खंडा में एगो ईट भट्ठा मालिक आ मजदूरन के नशा खिआ के बेहोश कर के कुछ बदमाश ट्रैक्टर ले के भाग गइले.
देश
- छत्तीसगढ़ पुलिस के कहना बा कि जानकारी मिलल बा कि अपहृत सुकमा जिला कलेक्टर एलेक्स पॉल मेनन सुरक्षित बाड़न. उनुका के रिहा करे से पहिले नक्सली अपना आठ गो साथियन के रिहाई मंगले बाड़न स.
- ओडिशा के अपहृत विधायक के रिहाई के मामिला में कवनो नया प्रगति नइखे भइल.
- राकांपा नेता शरद पवार कहलन कि अगिला विधानसभा आ लोकसभा चुनाव में उनुका पार्टी के कांग्रेस से गठबन्हन जारी रही.
- गुजरात के मुख्यमंत्री नरेंद्र मोदी के्न्द्र पर आरोप लगवलन कि अन्य पिछड़ा वर्ग के कोटे से अल्पसंख्यकन के चार फीसदी आरक्षण दिहल अन्याय बा.
दुनिया
- पाकिस्तान के खैबर में आतंकवादी दू गो स्कूल आ एगो अस्पताल के बम से उड़ा दिहले. हालांकि कवनो जान जाए के खबर नइखे.
- इजरायल सेना प्रमुख कहलन कि इरान के परमाणु प्रतिष्ठानन पर हमला करे खातिर सेना तइयार बिया आ आदेश मिलते हमला कर दिहल जाई.
- इराक के प्रधानंमत्री दू दिन के दौरा पर इरान चहुँपले जहाँ दुनु देश के माथ नेतृत्व का बीच राजनीतिक आ आर्थिक मुद्दन पर बातचीत होखी.
- बांगला देश में विपक्षी बीएनपी के गोहार पर अतवार का दिने हड़ताल रहल.
- फ्रांस में काल्हु अतवार का दिने राष्ट्रपति चुनाव के पहिला दौर के मतदान करावल गइल. एह में अंदाजा लगावल जात बा कि मौजूदा राष्ट्रपति सरकोजी पीछे चलत बाड़न
बिजनेस
- अमेरिका में प्रणव मुखर्जी दावा कइलन कि भारत में एगो मजगर प्रभावी आ सभका मंजूर प्रधानमंत्री बाड़न आ नेतृत्व कतहीं से कमजोर नइखे.
- बीस गो आर्थिक रूप से मजबूत देशन के समूह जी ट्वेंटी अंतर्राष्ट्रीय मुद्रा कोष खातिर चार सौ तीस बिलियन डॉलर देबे के फैसला कइलसि.
- मार्च में पूरा भइल साल के आखिरी तिमाही में रिलायंस इंडस्ट्रीज के मुनाफा में इकइस फीसदी के कमी आइल बा.
खेल
- सौम्यजीत घोष आ अंकिता दास लंदन ओलम्पिक के टेबल टेनिस प्रतियोगिता खातिर क्वालिफाई कर गइले.
- आईपीएल बीसबीसा में किंग्स इलेवन पंजाब मुंबई इंडियंस के छह विकेट से हरा दिहलसि.
मनोरंजन
- सोनी टीवी पर राष्ट्रीय पुरस्कार जीत चुकल फिल्म दि डर्टी पिक्चर के प्रसारण आखिरी समय में रोक दिहल गइल. मंत्रालय निर्देश दिहलसि कि अगर देखावहीं के बा त देर रात में देखावल जाव. पहिले एकरा के दिन में बारह बजे से आ फेर दोसरा हाली रात में आठ बजे से देखावे के एलान भइल रहुवे.


text:
विधान परिषद के स्थानीय प्राधिकारी क्षेत्रों के होने वाले चुनाव के लिए शुक्रवार को 36 और उम्मीदवारों ने अपने नामांकन पत्र भरे। इस तरह इस चुनाव में अब तक कुल 73 उम्मीदवार मैदान में उतर चुके हैं। नामांकन पत्र दाखिल करने की अन्तिम तिथि 21 दिसम्बर है।
शुक्रवार को मुरादाबाद-बिजनौर क्षेत्र से भाजपा की कविता सिंह तथा निर्दलीय शमीम अहमद उर्फ शमीम, रामपुर -बरेली से भाजपा के हरदीप सिंह, बदायूं से सपा के बनवारी सिंह यादव, पीलीभीत- शाहजहाँपुर से सपा के अमित यादव, हरदोई से सपा के अवध कुमार सिंह बागी, सीतापुर से कांग्रेस के राम किशन, प्रतापगढ़ से सपा के अक्षय प्रताप सिंह तथा अपना दल के राम श्लोक, बहराइच से निर्दलीय चन्द्र सखा सिंह, गोण्डा से निर्दलीय अजीत प्रताप सिंह व बसपा की सविता, फैजाबाद से सपा के तिलक राम व निर्दलीय शकुन्तला, बस्ती-सिद्धार्थनगर से सपा के रंजीत प्रसाद, गोरखपुर-महराजगंज से बसपा के गणेश पाण्डेय तथा निर्दलीय अक्षय कुमार व झिन्नन, आजमगढ़-मऊ से सपा के कमला और जनवादी से राम कुमार तथा बलिया से बसपा के रवि शंकर सिंह ने नामांकन पत्र भरे।
इसके अलावा वाराणसी से बसपा प्रत्याशी अन्नपूर्णा, सपा से जय प्रकाश तथा पीएमएसपी से शिव कुमार बिन्द, मिर्जापुर-सोनभद्र से बसपा के श्याम नारायण, इलाहाबाद से सपा के राम पूजन पटेल तथा भाजपा के रमेश कुमार पासी, आगरा- फिरोजाबाद से सपा के डा. गिरीश यादव तथा बसपा के स्वदेश कुमार, अलीगढ़ से बसपा के मुकुल उपाध्याय, बुलन्दशहर से बसपा के अनिल कुमार तथा कांग्रेस के रमेश चन्द्र शर्मा, मेरठ-गाजियाबाद से रालोद के सुदम कुमार, मुजफ्फरनगर- सहारनपुर से रालोद के रुद्र सेन, बसपा के मो. इकबाल तथा जनसत्ता पार्टी के सतवीर ने नामांकन किए।


text:
हर जुबान पर तहरे
हर जुबान पर तहरे नाम होखी,
हर कदम पर दुनिया के सलाम होखी,
मुश्किलन का सोझा डटल रहीहऽ,
दुआ बा हमार एकदिन,
सफलता तहार गुलाम होखी!
More Bhojpuri SMS
तहार नाम लेत भोर से साँझ करी ला,
हर पल तोहरा के अपना पास देखि ला.
जतना बेर साँस ना तू लेहत होखबू,
ओह ले अधिका त हम तोहके इयाद करी ला.
दू गो दोस्त रहले.
नीमन दोस्त रहलें.
बहुत नीमन दोस्त रहलें.
बहुते नीमन दोस्त रहलें.
अरे छोड़ ना यार! हमनी से नीमन थोड़हीं रहलें...
जोतिषी जी बतलवलन हा कि तोहरा मोबाइल पर अबहीं कंजूसी के महादशा चलत बा. जल्दी से एगो एसएमएस भेजि के ओकर शान्ति करावऽ ना त तहार मोबाइल चोरी हो जाए के पूरा अनेसा बा!...


text:
बाबा चंदन इंटरनेशनल के बैनर तले बनल भोजपुरी फिल्म ‘‘गलवा तोहार टमाटर हौ गोरिया’’ जल्दिए रिलीज होखे वाली बा. एह फिल्म के निर्माता भईया लाल सेठ आ निर्देशक विजय कृष्ण चतुर्वेदी हउवें.
फिल्म के कहानी पन्द्रह बरीस लंदन में पढ़ाई कर के सूरज (प्रमोद सिंह) के लवटला से शुरु होखत बा. सूरज के पिता विक्रमादित्य सिंह (सुधीर पांडे) अउर माँ (रश्मि शर्मा) एह वापसी के बरीसन से तिकवत रहलें. गाँव अइला पर सूरज के मुलाकात एगो अल्हड़, चंचल लड़की चंदा (रानी चटर्जी) से होत बा आ दुनु एक दोसरा से प्यार करे लागत बाड़ें. चंदा पर गांव के एगो बदमाश कुंदन सिंह (उदय श्रीवास्तव) के नजर पहिले से बा आ एह चक्कर में ऊ जेलो के सजा काट आइल बा. कुंदन आपन मतलब पूरा करे ला रतिया (इरशाद खान) के इस्तेमाल करत बा. चंदा के सगाई बचपने में रतिया से हो गइल रहे. सूरज के पता चलत बा कि कुंदन ओकर मामा ह. ओने ठाकुर के पता चलत बा कि सूरज छोट जाति के लड़िकी से प्यार करत बा त ओकरा के घर से निकाल देत बाड़ें. अब देखे के होखी कि समाज अउर घर के विरोध के बावजूद का सूरज चंदा के हासिल कर पावत बा ?
एह फिल्म में रानी चटर्जी, प्रमोद सिंह, उदय श्रीवास्तव, सुशील सिंह, दिनेश चतुर्वेदी, अनूप जलोटा, इरशाद खान, रश्मि शर्मा, अशोक सेठ, मोना रे, मंदाकिनी, अंकिता, राजेश तोमर, जफ़र खान, अष्टभुजा मिश्रा, अभिलाषा सिंह, नीलम सिंह अउर सुधीर पांडे के प्रमुख भूमिका बा, सह-निर्माता संजय सेठ, कथा-गीत भईयालाल सेठ के, संगीतकार कनक राज, कैमरामैन अशोक चक्रवर्ती, पटकथा-संवाद कन्नन अय्यर के, संकलन दीपक कपूर के, एक्शन आर.पी. यादव के आ कोरियोग्राफी अश्विनी अउर दिलीप मिस्त्री के बा.
(समरजीत के रपट)


text:
भोजपुरी फिल्म “लड़ाई” का मेकिंग शूट और यू-ट्यूब पर रिलीज भी हो चुका है,हैदर काजमी तथा विशाल तिवारी अभिनीत इस फिल्म “लड़ाई” में स्टंट सीन की भरमार है। निर्माता के.के. तिवारी तथा निर्देशक आनंद गहतराज की फिल्म “लड़ाई” का निर्माण स्क्वायर फिल्म्स के बैनर तले किया गया है। इस फिल्म में हैदर काजमी, विशाल तिवारी, अंजना सिंह, नूरी शेख, प्रीती सिंघानिया, देव, सी.पी. भट्ट, डैनी शेहरावत, बालेश्वर सिंह, सोनू झा तथा माया यादव की मुख्य भूमिका है। जिसका संगीत दिया है अमन के. श्लोक और राकेश शर्मा ने।
फिल्म के संवाद तथा पटकथा तैयार किया है मनोज पाण्डे ने। जबरदस्त मार धाड़ से बनी इस फिल्म के मारधाड़ निर्देशक हैं रियाज सुल्तान। नृत्य निर्देशक हैं संजय कोरबे। कला अंजनी तिवारी। ध्वनि आरिफ आलम खान, कैमरामैन नरेन्द्र पटेल, एडीटर गोविंद दुबे। जबकि फिल्म ‘लड़ाई’ के कार्यकारी निर्माता हैं अखिल के। इस फिल्म में प्रीती सिंह का आइटम नम्बर भी प्लस प्वाइंट होगा।
भोजपुरी फिल्म लड़ाई का मेकिंग शूट यूट्यूब पे


text:
पंडिताईन पाड़ेजी के सामने चाय राख के अपपनहूं उनका सामने बइठ गइली. उनको हाथ में चाय के गिलास मौजूद रहे.
'गलत बात बा मलकिन. ऊ बेचारा गोबर एह से पाथत रहे कि अनाथ बच्चा के पढ़ावे लिखावे वाला केहु ना रहे. सही बा कि ओकरा पास बुद्धि तनी कम बा पर दिमाग ओकर खूब चलेला. सबसे बड़ बात ई कि जवन बतावल जाला ऊ अच्छा तरह से दिमाग में बइठा ले ला. ओकरा बारे में त तोहरा के अइसन विचार ना राखे के चाहीं.' पाड़ेजी पंडिताईन के समझावे खातिर लम्बा चौड़ा भाषण दे दिहले जेकरा के सुन के पंडिताईन अउरो जल भुन गइली.
'हमरा का बा. ओकरा के बइठा लीं अपना सिर पर. एगो निबुआ का तोड़ लिहलीं नारियल तूड़े के सपना देखाये लागल.'
'हमरा ई नइखे बुझात कि तोहरा एतना गुस्सा काहे बा? जे फिर से आपन बीज मंत्र सुनावे लगलू.' पाड़ेजी पंडिताईन के गरम देख के सवाल कइले. काहे से कि उनका अंदाजा हो गइल रहे कि पंडिताईन के आज के गुस्सा के कारण कुछ अउर बा.
' हमरा के कहाइल रहे कि हम ठलुआ के भूल जाईं, अउर घर में एगो महरी आवे लागी. बाकि एक हफ्ता गुजर गइल.' पंडिताईन अपना गुस्सा के कारण बतवली, बाकि पाड़ेजी के उनका कहला पर यकीन ना भइल.
'एक ना दस महरि आवे लागी लोग पर हमरा नइखे बुझात कि तू महरि खातिर परेसान बाड़ु? काहे से कि हमरा मालुम बा तोहरा के कवनो महरि के जरुरत नईखे. से साँच साँच बोल द कि का बात बा.'
पाड़ेजी के सवाल पर पंडिताईन उनका ओर देखे लगली. उनका चेहरा अउर आँखि के हाव भाव से लागत रहे कि ऊ कवनो बात के लेके परेशान बाड़ी.
'रउआ ठलुआ के अइसन काम काहे देले बानी? ओकरा के कुछ हो जाई तब?' ई सब कहत के पंडिताईन के आँख से माई के ममता वाला भाव साफ देखात रहे. जेकरा के लाख छिपावे के कोशिश कइला के बादो पंडिताईन छिपा ना पइली अउरी आँखी के लोर बहरी आइये गइल. एकरा बाद उनका से उहँवा ना रह गइल आ ऊ चुपचाप भितरी चल गइली.
'वाह रे औरत! शायद अइसने समय खातिर कहल गइल बा, त्रिया चरित्रम् पुरुषस्य भाग्यम दैवो न जाने.' पंडिताइन के गइला क बाद पाड़ेजी बड़बड़इले. फिर उहो चाय के आखिरी घूँट मार के भितरी अलंग चल गइले.
अगिला दिना घटना स्थल वाला इलाका में एगो पागल भिखारी घुमे लागल. दिन भर एहर ओहर घुमला के बाद साँझ खानी एक पेड़ के नीचे आपन कुटिया बनावे लागल त ओकरा एगो सिपाही वइसने हालत में ओकरा पँजरा से गुजरत देखाइल जइसन कि पाड़ेजी ठलुआ के तब बतवले रहन जब ऊ दुनो लोग में इ बात के चर्चा होत रहे कि ठलुआ के खाना कइसे मिली. ऊ भिखारी आव देखलस ना ताव बस सिपाही से उलझ गइल़.
'हमरे राजमहल खातिर पकवान. हमरे राजमहल खातिर पकवान.' बड़बड़ात ऊ सिपाही से थैली छीने क कोशिश करे लागल.
अब जाके समझ में आइल कि ई भिखारी अउर केहु नाही बल्कि ठलुआ ही बा. ठलुआ के एह भेष में एक बार त पाड़ेजी भी न पहचान पावें. सिपाही बाबू भी पहिले त ठलुआ के विरोध कइले आ देखावा खातिर ओकरा के एक दू थप्पड़ मरबो कईले. पर जब ठलुआ उनका हाथ से थैली छीन के ओकरा भीतर के चीज जूठार दिहलस तब सिपाही महाराज दिखावा खातिर ओकरा के एक तरफ धकेल के जेहर से आइल रहे ओहरे चल गइल. ठलुआ आराम से थैली लेके अपना कुटिया में आ गइल अउरी थैली के एक तरफ रख के फिर आपन कुटिया के दुरुस्त करे लागल.
ठलुआ के कारनामा से अनजान पाड़ेजी सिगरा थाना पर सिंह साहब के पास बइठल रहन. उनका हाथ में तीन फाइल रहे जेकरा के बारि बारि से देखला के बाद पाड़ेजी कुछ सोचे लगले. फिर अचानक तीन में से एगो फाइल निकाल के गौर से पढ़े लगले.
'सिंह साहब हमरा ई फाइल काम के लागत बा. रउआ सैदपुर थाना में सूचना दे दीं कि हम उहाँ काल्हु जायेब अउर ऊ लोग हमार पूरा मदद करे.' पाड़ेजी सिंह साहब से कहले त ऊ आश्चर्य से उनका के देखे लगले'
'गमछाजी, आप जानत हउआ नऽ कि ए मामले में पुलिस कातिल के पकड़ चुकल हव?' आपन आश्चर्य के कम करे खातिर सिंह साहब सवालो कइले.
'काहे ना. लेकिन एह मामिला में पुलिस अबले लाश बरामद ना कर पइले बिया. वइसे त हम तीनो फाइल के मामिला के गौर से देखब. पर हमरा पहिला पहिल इहे फाइल काम के लागत बा. वइसे ई फाइल के पहिले चुने खातिर एगो अउर कारण बा.' पाड़ेजी फाइल के चुनला के कारण बता के तनी खामोश हो गइले त सिंह साहब उनका के अइसे देखे लगले कि जाने चाह रहल हो कि अउर का कारण बा?
'कवन कारण..?' सिंह साहब सवाल कइले.
'एह फाइल के गायब औरत के शादीशुदा होना. काहे से कि कंकाल के पास से जवन जवन चीज बरामद भइल बा ओह हिसाब से कंकाल वाली औरत के शादी शुदा होखे के चाहीं. जबकि बकिया दू फाइल वाला लइकी लोग कवनो ना कवनो वजह से कुँवार रहे लोग.'
पाड़ेजी के जवाब सुन के सिंह साहब के आँखि में पाड़ेजी के प्रति इज्जत के बढ़ोतरी साफ लउके लागल.
'जी हम समझ गइली. आप जरिको चिन्ता मत करा. हम सैदपुर थाने में खबर कर देब.' सिंह साहब कहले.
एकरा पहिले कि पाड़ेजी कुछ अउर कहते उनकर मोबाइल बाजे लागल. पाड़ेजी मोबाइल देखले त ठलुआ के नाम स्क्रीन पर चमकत रहे. पाड़ेजी आश्चर्य से फोन के स्क्रीन पर ही समय देखले त शाम के ७ बजत रहे.
'ठलुआ के फोन एह समय?' पाड़ेजी दुविधा में बड़बड़इले फिर सिंह साहब से ' माफ करेब सिंह साहब हमरा अबगे जाये क पड़ी.' कहत पाड़ेजी सिंह साहब के जवाब के इंतजार कइला बिना बहरी चल गइले.
ए समय ठलुआ पाड़ेजी के काहे फोन कईले रहे. का सचमुच ओकरा हाथ कवनो खास सुराग लागल बा? आखिर का बा ठलुआ के फोन के राज? पढ़ी जा अगिला अंक में.


text:
भोजपुरिया स्क्रीन पर साल 2013 में गायक राकेश मिश्रा अभिनेता बनके उतरत बाड़ें डा॰ सुनील कुमार के फिलिम ‘प्रेम दिवानी’ से. एह फिलिम के रसेज देख के डा॰ सुनील उनका के अउरी दू गो फिलिम ला साईन कर लिहले बाड़न. आदि शक्ति इंटरटेनमेंटो अपना अगिला फिलिम ला राकेश मिश्रा के साईन कइले बा त वेब म्यूजिक कंपनी के कुमार गौतम के को-प्रोड्यूसर वाली एगो फिलिम में राकेश के बतौर नायक साईन कइल गइल बा.
बिहार के आरा जिले के मोहनपुर गांव के निवासी राकेश मिश्रा के एलबम के जोर सगरी दुनिया में चलत बा. उनकर फैन्स फालोइंग जबरदस्त बा. डा॰ सुनील के कहना बा कि ऊ नया कलाकारन के कबो चांस ना देसु बाकिर राकेश के क्रेज बिहार में देखले बाड़े आ एहीसे राकेश के फाइनल कर लिहलें. राकेश मिश्रा के हिट एलबम के बात कइल जाव त ‘ए रजऊ’, ‘अलग अंदाज़ बा’, ‘दबंग कावरिया’, ‘दुलरी हमार मईया’, ‘दमदार फगुआ बा’, ‘फेरा में रहेली’, ‘आवे के पड़ी ए मईया’, ‘दीहीं लगनवा ए छठी मईया’ वगैरह खास बाड़ी सँ.
‘प्रेम दिवानी’ के बारे में राकेश कहतारें कि एह फिलिम में सगरी वरिष्ठ कलाकार रहला का बावजूद उनुका कवनो परेशानी ना भइल. भरपूर प्यार आ सहारा दिहल. नायिका रानी चटर्जी बहुते सहयोग कइली. शूटिंग का दौरान बगल का सेट पर डा॰ सुनीले के फिलिम ‘दिलेर’ के शूटिंग चलत रहे आ ओकर नायक दिनेशलाल यादवो बहुते मदद कइलन राकेश के. डा॰ सुनील के आपन गॉड फादर बतावेले राकेश. वेब म्यूजिक के कुमार गौतमो के भरपूर तारीफ करत बतवले कि गौतमे उनुका के एलबम के दुनिया देखवलें. अपना सीनियर गायकन, मनोज तिवारी, दिनेश लाल यादव, आ पवन सिंह, सबहीं के जमके तारीफ करेलें राकेश.
‘प्रेम दिवानी’ के निर्देशक दिनेश यादव के तारीफ करत राकेश मिश्रा बतवलें कि उनुका मालूम बा कि नया कलाकारन से कइसे काम निकालल जाला. दोस्त बने के काम करावत रहलें बाकिर गलतौ पर डाँटतो रहलें जवना से एगो नया उत्साह मिल जात रहे काम करे के. अपना साथी कलाकारनों, संजय पांडे, अवधेश मिश्रा आ अयाज खान, के खूब तारीफ करेलें राकेश.
(शशिकांत सिहं)


text:
क्रिकेट खिलाड़ियन के नीलामी
आईपीएल सीजन चार खातिर क्रिकेट खिलाड़ियन के नीलामी आजु शनिचर का दिने बेंगलुरु में शुरु हो गइल. सबले बेसी दाम लागल गौतम गंभीर के जिनका के (कोलकाता नाइट राइडर्स), करीब साढ़े एगारह करोड़ में खरीदलसि. यूसुफ पठानो के कोलकाता राइडर्से साढ़े नौ करोड़ से बेसी में खरीदलसि. रोबिन उथप्पा साढ़े नौ करोड़ में, आ रोहित शर्मा सवा नौ करोड़ में बिकइलें. नीलामी पर चढ़ला का बावजूद सौरभ गांगुली आ क्रिस गेल के आजु केहू ना खरीदल. शायद काल्हु ओहू लोग के दाम लाग जाव. आजु जवना खिलाड़ियन के नीलामी हो गइल तवना में गौतम गंभीर (कोलकाता नाइट राइडर्स), यूसुफ पठान (कोलकाता नाइट राइडर्स), रोबिन उथप्पा (पुणे वारियर्स), रोहित शर्मा (मुंबई इंडियंस), इरफान पठान (दिल्ली डेयरडेविल्स), युवराज सिंह (पुणे वारियर्स), सौरभ तिवारी (रॉयल चैलेंजर्स), महेला जयवर्धने (कोच्चि), डेविड हसी (किंग्स इलेवन), डेल स्टेन (डक्कन चार्जर्स), मुथैया मुरलीधरन (कोच्चि), एबी डीविलियर्स (रॉयल चैलेंजर्स), कैमरून व्हाइट (डक्कन चार्जर्स), जैक्स कालिस (कोलकाता नाइट राइडर्स), रोस टेलर (राजस्थान रॉयल्स), एंजेलो मैथ्यूज (पुणे वारियर्स), रविंदर जडेजा (कोच्चि), जोहान बोथा (राजस्थान रॉयल्स), दिनेश कार्तिक (किंग्स इलेवन), पीयूष चावला (किंग्स इलेवन), एस. श्रीसंथ (कोच्चि), एडम गिलक्रिस्ट (किंग्स इलेवन), जहीर खान (रॉयल चैलेंजर्स), आर अश्विन (चेन्नई सुपर किंग्स), आशीष नेहरा(पुणे वारियर्स), एंड्रयू सायमंड्स (मुंबई इंडियंस), एस बद्रीनाथ (चेन्नई सुपर किंग्स), प्रवीण कुमार (किंग्स इलेवन), अभिषेक नायर (किंग्स इलेवन), डेविड वार्नर (दिल्ली डेयरडेविल्स), चेतेश्वर पुजारा (रायल चैलेंजर्स), डग बोलिंगर (चेन्नई सुपर किंग्स), कुमार संगकारा ( डक्कन चार्जर्स), डिर्क नानेंस (रॉयल चैलेंजर्स), तिलकरत्ने दिलशान (रॉयल चैलेंजर्स), केविन पीटरसन ( डक्कन चार्जर्स), डेनियल विटोरी (रॉयल चैलेंजर्स), प्रज्ञान ओझा ( डक्कन चार्जर्स), राहुल द्रविड़ (राजस्थान रॉयल्स), ग्राहम स्मिथ(पुणे वारियर्स), आरपी सिंह (कोच्चि), मनोज तिवारी (कोलकाता नाइट राइडर्स), मोर्ने मोर्कल (दिल्ली डेयरडेविल्स), ब्रेंडन मैक्कुलम (कोच्चि), ईशांत शर्मा ( डक्कन चार्जर्स), ब्राड हाग (कोच्चि), शाकिब उल हसन (कोलकाता नाइट राइडर्स), माइकल हसी (चेन्नई सुपर किंग्स), ब्रेट ली (कोलकाता नाइट राइडर्स), स्टुअर्ट ब्राड (किंग्स इलेवन), वीवीएस लक्ष्मण (कोच्चि), इयान मोर्गन (कोलकाता नाइट राइडर्स), जेम्स होप्स (दिल्ली डेयरडेविल्स), रेयान हैरिस (किंग्स इलेवन), ब्रैड हैडिन (कोलकाता नाइट राइडर्स), कैलम फर्गुसन(पुणे वारियर्स), रोन फिंच (दिल्ली डेयरडेविल्स), अमित मिश्रा ( डक्कन चार्जर्स), शिखर धवन ( डक्कन चार्जर्स), जेपी डुमिनी ( डक्कन चार्जर्स), पार्थिव पटेल (कोच्चि), नमन ओझा (दिल्ली डेयरडेविल्स), टिम पैने(पुणे वारियर्स), पाल कोलिंगवुड (राजस्थान रायल्स), स्टीवन स्मिथ (कोच्चि), ड्वेन ब्रावो (चेन्नई सुपर किंग्स), डेविड जैकब (मुंबई इंडियंस), रमेश पवार (कोच्चि), नाथन मैक्कुलम(पुणे वारियर्स), जेम्स फ्रेंकलिन (मुंबई इंडियंस), रिद्धिमान साहा (चेन्नई सुपर किंग्स) शामिल रहलें.


text:
लेखकवृंद
- अभय कृष्ण त्रिपाठी "विष्णु"
- अमरकांत
- अरुण शीतांश
- आचार्य महेन्द्र शास्त्री
- आर. डी. एन. श्रीवास्तव
- आसिफ रोहतासवी
- इंजीनियर राजेश्वर
- कन्हैया प्रसाद तिवारी
- कन्हैया सिंह 'सदय'
- कमला प्रसाद मिश्र ‘विप्र’
- कुबेरनाथ मिश्र 'विचित्र'
- कुलदीप नारायण ‘झड़प’
- कैलाश गौतम
- गंगा प्रसाद 'अरूण'
- गंगाशरण शर्मा
- गायत्री सहाय
- गोरख पाण्डेय
- चंद्रशेखर मिश्र
- चन्द्रभूषण पाण्डेय
- चन्द्रशेखर प्रसाद ‘परवाना’
- जगदीश खेतान
- जनकदेव जनक
- जनकवि भोला
- जयशंकर प्रसाद द्विवेदी
- जितराम पाठक
- जौहर शफियाबादी
- डा उमेशजी ओझा
- डा. गोरख प्रसाद मस्ताना
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ. रामरक्षा मिश्र विमल
- डॉ.कमल किशोर सिंह
- तेग अली-तेग
- दिलीप कुमार
- दिलीप कुमार पाण्डेय
- दूधनाथ उपाध्याय
- देवेन्द्र आर्य
- धरीक्षण मिश्र
- नन्दकुमार त्रिपाठी
- नर्वदेश्वर पाण्डेय देहाती
- परिचय दास
- पाण्डेय कपिल
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रशान्त पाण्डेय
- प्रसिद्ध नारायण सिंह
- प्रो. हरिकिशोर पाण्डेय
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- भगवती प्रसाद द्विवेदी
- भिखारी ठाकुर
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मनोरंजन प्रसाद सिंह
- महेन्द्र मिश्र
- मास्टर अजीज
- मुकुन्द मणि मिश्रा
- मृत्युंजय अश्रुज
- मोती बी.ए.
- रसिक बिहारी ओझा 'निर्भीक'
- राजीव उपाध्याय
- राधामोहन चौबे 'अंजन'
- राम जियावन दास 'बावला'
- रामदरश मिश्र
- रामनारायण उपाध्याय
- रामविचार पाण्डेय
- रामेश्वर सिंह 'कश्यप'
- राहुल सांकृत्यायन
- लाल बिहारी गुप्ता 'लाल'
- विवेकी राय
- विश्वनाथ प्रसाद 'शैदा'
- शशि प्रेमदेव
- सत्यनारायण मिश्र ‘सत्तन'
- सुरेश कांटक
- सौरभ पाण्डेय
- हीरा ठाकुर
- हीरा डोम
भाईजी भोजपुरिया - डा उमेशजी ओझा
माई भाखा भोजपुरी के विकास में जीव-जान से लागल भोजपुरी सेवियन में कुछ गिनल-चुनल नावन में से बडी आदर से श्री बी. एन. तिवारी (भाईजी भोजपुरिया) के नाव लिहल जाई। ई अईसन मनई के नाव ह जे पिछला कई बरिसन से भोजपुरी के बढंती खातिर अपने आप के पूरा तरह से समर्पित कर दिहनी। भोजपुरी भाखा के विकास में ईहाँ के बहुते बङ्हन योगदान रहल। ईनका जइसन उदार ह्रदय, उज्ज्वल आचारण आ गम्भीर व्यक्तित्ववाला साहित्यकार बहुत कमें देखेके मिलेले.
श्री बी. एन. तिवारी जी के जनम 3 अप्रैल 1940 ई0 के शाहाबाद अब बक्सर जिलान्तगर्त ग्राम नंद्पुर पो0- बलुआ (निमेंज) थाना- ब्रहम्पुर में भइल रहे. इहाँ के बाबुजी के नाव स्व0 पं0 लीलाधर तिवारी आ माई के नाव स्व0 फुलझरी देवी रहे.
इहाँ के चारिगो बहिनियन के बीच में अकेले भाई रहनी. जेह से माई बाबुजी, बहिन आ फुआ के खुबे दुलार मिलल. साल 1962 में
इहाँ के बी0 ए0 प्रतिष्ठा से पास कइनी.
इहाँ
के गीत आ गायकी में मन लागत रहे. स्कुल जीवने से
इहाँ
के टुटल फुटल शब्दन में कविता बना के गावत रहि. साल 1958 से 1962 तकले आकाशवानी पटना में गायक के रुप में रहनी. एह सब के उहा के प्रेरना उनका आपन विरासत से मिलत रहे. उहा के स्व0 चाचाजी गणेश तिवारी “प्रशांत” जी खुद एगो लेखक रही. जे एगो लेखक, कवि- गीतकार, गायक तथा आकाशवाणी पटना के सुविख्यात कलाकार के रुप में सम्मानित रही. जिनका द्वारा बी.एन. तिवारी जी के प्रोत्साहित कइल जात रहे. श्री बी.एन. तिवारी जी पुलिस में नोकरी बडी ईमांदारी से कइनी. सफलाता के सिढी चढ्त उहा के उप आरक्षी अधीक्षक से सेवा निर्वित भइनी.
गीत लेखन आ गायेन में उहाँ के खास कऽ के 1980 से विशेष रुची लेवे लगनी. भोजपुरी गीतन के ओरि झुकाव देखिके उहा के चाचा स्व0 प्रशांत जी आपन नृत्य नाटिका “तोहरे प हमरो गुमान” में गाये के सहभागिता दिहनी. एकर सफल प्रस्तुति प देश- विदेश में भोजपुरी माटी आ ओकर महक लोगन तक पहुचल. ओकरा बादे भोजपुरियन में एगो नया नाव भाईजी भोजपुरिया उभर के परदा प आईल. ओकरा बाद से का कहल जाउ ई नाव भोजपुरियन में आदर से लिहल जाये लागल.
ओकरा बाद त भाई जी भोजपुरीया जी आपन तन मन से भोजपुरी के मान मर्यादा में लाग गईनी. “अखिल विश्व भोजपुरी विकास मंच जमशेदपुर झारखंड के गठन भईल जेकर ईहा के अध्यक्ष रहनी. जिनका निर्देशन में एगो बडहन प्रोग्राम भईल. ईहा के कईगो संस्था आ पत्रिका के संरक्षक आ आजीवन संरक्षक रही , जवना में मुख रुप से धरोहर संरक्षक सेवा समिति वराणसी, ग्लोबल भोजपुरी “बिदेशिया” वेबसाईट, मानवीये सेवा अर्पण केंद्र – “जग्रति” आरा भोजपुर बिहार, नागपुरी सांस्क्रति सेवा संघ रांची, फिल्म राईट्र्स एसोसियशन मुम्बई, आ निर्भिक संदेश (भोजपुरी –हिंदी की साहित्यिक पत्रिका) जमशेद्पुर, एकरा अल्लावे भोजपुरी संसार (भोजपुरी पत्रिका) लखनऊ के सम्पादकिय सलाह्कार भी रहनी. टी. सिरीज के मुख्य सलाहकार सह कानुनी परामशर्दता रहनी. वोर्ल्ड भोजपुरी कंवेंसन मारीशस के ओवरसिज मेंम्बर रहनी. भोजपुरी परिवार संघ मसकट के अंतरास्ट्रिये मुख्य सलाहकार भी रही. एह सब से हटी के ना जाने कतने संस्थान के संरक्षक रहनी.
उहा के विचार असमान के गहराई नापत नीक , सराहनिये आ उच्च कोटी के विचार बा . उहा के विचार में, “ कवनो अईसन फेड नईखे जवना के डालियन में लागन पतअई में हवा के हल्का वेयार ना लगल होखे. स्रिस्टी में अईसन कवनो आदमी नईखे जेकर जिंगी रुपी फेड प लागल अनेकन घटनन के टहनियन के पतई प प्यार के वेयार आ सरस सावन के बौछार से सराबोर प्यार के फुल ना खिलल होखे. ईहे त जीवन के क्रम ह जेकरा से होके हर आदमी के गुजरेके पडेला. एकरा के चाहे कहु बोले भा ना बोले, कोई लिखे भा ना लिखे बाकी सांच ईहे ह आ सांच हर आदमी के सोझा रहेला.”
श्री बी. एन. तिवारी (भाईजी भोजपुरिया) के बारे कतनो लिखल जाउ कम होई. हमरा जताना उहा के बारे में जानकारी रहल ओकरा अनुसार लिखले बानी. अगर कुछ गलती हो गईल होखो तो जानेवाला से माफी चाहब. आ ईहो चाह्ब कि उ जानकारी उहा के बारे में सभके सोझा आओ आ आवेवाला पीढी उनका बारे जान सकस.
--------------------------------------------------
नाम: डाo उमेशजी ओझा
पत्रकारिता वर्ष १९९० से औरी झारखण्ड सरकार में कार्यरत
कईगो पत्रिकन में कहानी औरी लेख छपल बा
संपर्क:-
हो.न.-३९ डिमना बस्ती
डिमना रोड मानगो
पूर्वी सिंघ्भुम जमशेदपुर, झारखण्ड-८३१०१८
ई-मेल: kishenjiumesh@gmail.com
मोबाइल नं:- 9431347437
अंक - 94 (23 अगस्त 2016)
सदस्यता लें टिप्पणियाँ भेजें (Atom)
ट्वीट
परसिध पोस्ट
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
पगे पग ठोकर समय के नचवना कइसन जिनगी सटत रोज पेवना॥ घुमल अस चकरी पलिहर जोताइल नमियो ना खेते बीया बोआइल उमेदे से अंखुवा , फोरी न भुंइयाँ इह...
-
(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के...
-
चिथरा पहिर घुसरि पुअरा में देखत सुघर सोनहुल सपना ऊसर बंजर परती धरती सींचि-सींचि लोहू से अपना हम दुनिया के सरग बनवलीं नंदन वन अइसन चमक...
-
केहू आज दिल से भुलाई त कइसे हिया से कहीं दूर जाई त कइसे। कजरवा से चाहे लिखे प्रेम पोथी कि लोरवा से पाती लिखाई त कइसे। बड़ी सांकरी प्रेम के ...
-
रोवाँ झारेला जब जब चुनाव आवैला तरवा चाटैं धीरे धीरे सुहरावैला हार जीत से कउनो मतलब नाहीं राखै जेतना भी लह जाला ठाट से लहावैला गाँव से सिवा...
-
" बाउजी, बाउजी....तनी ऊपर देखेम...उम्म्म्म्म... ना..लइटवा के अंजोरा तनी खड़ियाs जाईं..." बाउजी धीरे धीरे खटिया से उठेके कोसिस कई...
-
अंक - 76 (19 अप्रैल 2016) चइता विशेषांक कऽ रचना सूची संपादकीय चइता नाही बसे अब गाँव में लेख चइता चित्त से जोड़ेला - केशव मोहन पाण्डेय...
-
कलयुग कऽ रंग चाहे घर होखे चाहे गाँव होखे, चिहे जिला देश विदेश होखे, हर जघे एके बाजा बजावत बा, कलयुग आपन रंग देखावत बा। धन खाति...
-
सूनि लऽ हे भाई! आ गइलबा कमरतोङ महंगाई॥ अब दाँत के नीचे ना पहुँची, सब्जी, चीनी अउरी दाल। अमीर, गरीब दूनो भाई के, हो गइल बाटे दशा बेहा...


text:
भोजपुरी सिनेमा के सुपरस्टार्स दिनेशलाल यादव ‘‘निरहुआ’’ आ पवन सिंह के जोड़ी जल्दिए ‘एक दुजे के लिए’ में नजर आई. यशी फिल्मस प्रा. लि. आ कैपिटल फिल्मस् प्रा. लि. के बैनर तले बनल अभय सिन्हा आ टी. पी. अंग्रवाल के एह फिलिम के निर्देशन कइले कई हाली भोजपुरी के सर्वश्रेष्ठ निर्देशक रहल अनिल अजिताभ. फिल्म में दक्षिण भारतीय अदाकारा मधु शर्मा, एहसान खान आ संगीता रमणो खास भूमिका में बावे लोग.
फिल्म में युवा दिलन के प्रेम कहानी देखावल गइल बा. गीत बा प्यारेलाल यादव आ संतोष पूरी के आ सगीत हवे धनंजय मिश्रा के. छायांकन दामोदर नायडू, संपादन हरीश चौधरी, आ कार्यकारी निर्माता अंजनीकांत श्रीवास्तव हउवें. अबहीं फिल्म क पोस्ट प्रोडक्शन काम जोर शोर से चलत बा.
(प्रशांत निशांत के रपट)


text:
दक्खिन के मशहूर अभिनेत्री मधु शर्मा अब भोजपुरी के प्रसिद्ध निर्माता अभय सिन्हा आ टी. पी. अग्रवाल के बनावल अउर अनिल अजिताभ निर्देशित भोजपुरी फिल्म ‘‘एक दूजे के लिए’’ से भोजपुरी पर्दे पर धमाल मचावे आइल बाड़ी. यशी फिल्मस प्रा. लि. आ कैपिटल फिल्मस प्रा. लि. के बैनर तले बनत एह फिल्म में मधु शर्मा दू गो बड़का भोजपुरी स्टारन, दिनेश लाल यादव निरहुआ आ पवन सिंह, का साथ प्यार करत लउकीहें. एह फिल्म में मधु के लुक बहुते ग्लैमरस बा.
एहसे पहिले मधु शर्मा दर्जन भर दक्खिनी फिलिमन में काम कर चुकल बाड़ी. ‘एक दूजे के लिए’ फिलम का बारे में मधु शर्मा के कहना बा कि एह फिल्म में काम करके उनुका बहुते मजा आइल आ मानत बाड़ी कि देखहूवालन के ओतने मजा आई.
(प्रशांत निशांत के रपट)


text:
एह हफ्ता महुआ टी॰ वी॰ पर प्रसारित ‘सुरो के महासंग्राम’ का एपिसोड में राज्य के टीम में चुनाये के लड़ाई देखावल गइल. देख के लागल कि कइसन कइसन अनगढ़ हीरा ले के एह शो के शुरुआत होखत बा आ धीरे धीरे उहे अनगढ़ हीरा पालिश्ड हो के कतना चमकदार बन जइहें इहो देखे लायक रही. शो में जवन बात सबले चटक लउकल ऊ कि बहुते प्रतिभागी वइसन गाना चुनत रहले जवना के आम आदमी के अपना परिवार का बीच बइठ सुने में अहस लागी. सोचे लगनी कि एह हालात के जिम्मेदार केकरा के मानल जाव. गायक गायिका त बस दोसरा के लिखला के आपन आवाज भर दे देलें. फूहड़ गीत लिखे के असल दोष त ओह गीतकारन के दिहला के जरूरत बा. ना त ऊ लिखते ना केहु गाइत. बाकिर कहल जा सकेला कि फूहड़ गीतन के लोकप्रियता दिआवे में गायक गायिको लोग के हाथ होला जे अपना आवाज के गलत इस्तेमाल करत वइसनका गीत के लोकप्रियता दिआवे के कोशिश करेले. घर में बाजे चाहे ना, ट्रक, ट्रैक्टर, टैक्सी रेला ठेला में वइसन गीत खूब सुने के मिल जाला काहे कि हमनी के सुभाव हो गइल बा कि भीड़ का बीच हमनी का आदमी ना रहि जाईं.
खैर देखनी कि जब कबो वइसन गीत आवत रहे त मंच पर बइठल निर्णायक लोग इशारा से रोक देत रहे आ कहत रहे कि कूछ अउर गावऽ. एह हफ्ता के मेगा आडिशन में सब कुछ बहुते अनौपचारिक जइसन लागल. एह मेगा आडिशन से चुनाइल लोग अगिला हफ्ता से होखे वाला प्रतियोगिता में प्रतिभागी बनीहे. शो के एंकर भा सूत्रधार मनोज तिवारी बाड़े. प्रतिभागियन के चुने वाला निर्णायक मण्डल में संगीतकार सतीश, अजय आ धनंजय मिश्रा रहले.
भोजपुरी के सबले बड़ ताकत एकर गीत गवनई हवे काहेकि एही सहारे भोजपुरी आम आदमी का बीच रचे बसेले. उमीद कइल जाव कि महुआ टीवी भोजपुरी गीत गवनई के चमकदार पहलू सामने ले आई आ फूहड़ गीतन के प्रतियोगिता से बाहर राखी. हँ भोजपुरी गीत गवनई से रसिक अंदाज के हटावल ना जा सके आ ओकरा बिना भोजपुरी गीत गवनई भजन बनि के रहि जाई इहो साँच बा.
सुरों का महासंग्राम महुआ टी॰ वी॰ पर हर शुक आ शनिचर के रात 8.00 बजे से होखत बा.
(प्रशांत निशांत के भेजल रपट का आधार पर)


text:
सुपर हिट आ हैट्रिक फिलिमन क हिरोइन गुंजन पन्त एह साल भोजपुरी फिलिमन में खूब व्यस्त बाड़ी. जहाँ उनुकर अनेके फिलिम रिलीज ला तइयार बा ओहिजे ऊ कईएक फिलिमन के लगातार शूटिंगो करत बाड़ी.
सूर्य कान्त निराला अउर सुरेश कुमार मरिक के बनावल आ चुनमुन पंडित निर्देशित फ़िलिम ‘धूम मचईला राजाजी’ जल्दिए रिलीह होखे वाली बा. निर्देशक चुनमुने पंडित क तिसरकी फिलिम ‘जान मारे ओढ़निया तोहार’ के पिछला दिने मुहूर्त भइल आ एहु फिलिम में बतौर नायिका मौजूद बाड़ी गुंजन पन्त जे तिसरी बेर चुनमुन पंडित के निर्देशन में अभिनय करे जात बाड़ी.
एकरा अलावा अब गुंजन पंत के ‘बाबा का दलान’ बैनर तले बने जात भोजपुरी फ़िल्म “कोठा” में मुख्य नायिका ला निर्देशक मनोज श्रीपति झा अनुबंधित कइले बाड़न. ई फिलिम कोठन पर त्रासदी भरल ज़िनगी गुजारत औरतन का जिनिगी पर आधारित बा जिनका के लोग सिर्फ अपना मनोरंजन के साधन समुझेलें.
गीतकार प्यारेलाल यादव, राजेश मिश्रा अउर अशोक सिन्हा आ संगीतकार हउवें धनंजय मिश्रा. मुख्य भूमिकन में गुंजन पन्त क अलावे रिंकू घोष आ आनंद मोहन के नाम तय बा. बाकी कलाकारन के चुनल जात बा.
(अपना न्यूज के रपट)


text:
– हरेन्द्र कुमार पाण्डेय
अबले जवन पढ़नी ओकरा आगे …)
-‘अरे योगेश्वर, कहां घुम तार?’ ऊ कहलन.
-‘सर प्रणाम. हम समस्तीपुर जैन स्कूल में ज्वाइन कइले बानी. महीना भर भइल. रउरा कब से हईं इहां?’
-‘हम त रिजल्ट का बादे लाग गइनी इहां. बिहार के त पालटिक्स समझते बाड़. हम देखनी चांस काहे मिस करे के. लाग गइनी.’ – ‘कइसन भइल बा तोहार परीक्षा?’
-‘हमरा तरफ से ठीक ही बा. बाकिर रउरा सबके आशीर्वाद. ‘
-‘पटना यूनिवर्सिटी में हमरा आशीर्वाद से कुछ नइखे होखे वाला. हम त सम्पर्को ना राखीं. चल तू आ गइल त खबर लगाइले.’ बात पर बात निकलत गइल. कब सांझ हो गइल पता ना चलल. बात-बात पर जुगेसर के जे बुझाइल ओकर सार इहे रहे कि पांडेय जी के मुजफ्फरपुर के कवनो महान ब्यक्ति के लडक़ी से शादी कइला के दहेज में उनका ई लेक्चरारशिप मिलल बा. इहो खबर लागल कि बड़ी जल्दी दरभंगा विश्वविद्यालय बने वाला बा, आ बिनय पांडेय के कुछ विशेष दायित्व मिले वाला बा. जुगेसर का रामसुन्दर प्रसाद के बात याद आ गइल. उनका चेहरा पर एक बार मुस्कान फैल गइल.
जिन्दगी रुटीन भइल जात रहे कि एगो चिट्ठी एक बार फिर जुगेसर के ध्यान पटना खींच ले गइल. अंतर्देशीय पत्र पर पूजा के चिट्ठी रहे –
‘आदरणीय सर,
प्रणाम.
आप त हमनी के भुला गइनी लेकिन हम आप के हमेशा याद कर तानी. हमार रिजल्ट निकलल बा. मेडिकल हमरा बस के बात नइखे. पार्ट वन के परीक्षो कुछ ठीक नइखे भइल. न जाने भगवान के का मर्जी बा. अइसहूं भगवान हमरा के त ना बुद्धि दिहले बाडऩ ना सूरत. अच्छा नइखे लागत. दीदी आइल रल, बिल्कुल बदल गइल बड़ुवे, ड्रेस त ड्रेस, भाषो बहुते बदल गइल बा.
एक दिन हम आपके बात चलवनी त अइसे मुंह बिचकवली कि हमरा खराब लागल. मम्मीओ के अच्छा ना लागल ह दीदी के ब्यवहार. हम आपके चिट्ठी लिखे के त कह ना सकीं. हमार भूल त्रुटि माफ करब आ आपन खयाल राखब.
आपके,
पूजा’
चिट्ठी एक बेर फेर पढ़लन जुगेसर. पटना के जिन्दगी में पढ़ाई का अलावे बैकुण्ठ जी के परिवारे उनका खातिर महत्वपूर्ण रहे. पूजा के चिट्ठी पाके एक बार उनका ऊ सारा समय याद आवे लागल. बिछावन पर सूतल-सूतल पूजा के हर छोट-मोट बात उनका सामने घूमे लागल. कतना अंतर बा अर्चना आ पूजा में.
छुट्टी के दिन रहे. विनय जी से मिले खातिर उनका घर पहुंच गइलन जुगेसर.
-‘आव-आव योगेश्वर.’ बड़ा गर्मजोशी से स्वागत कइलन विनय पाण्डेय. अन्दर ड्राइंग रूम में बइठवलन. सोफा रखल रहे. सामने छोटहन टीवी. साइड में फ्रिज. उनका के बैठा के विनय जी अन्दर गइलन. अन्दर जनानी आवाज सुनाइल. एगो गिलास में पानी ले आ के जुगेसर का सामने रखाइल.
बहुत देर तक बातचीत चलत रहल. एही बीच एगो औरत ड्राइंग रूम में आइल. उहां जे कोई बइठल बा एपर जइसे ध्यान ना दिहलस. सलवार सूट में. इ समझ में ना आइल कि ऊपर के हिस्सा कहां खतम भइल आ नीचे कहां शुरू भइल. लागत रहे ताड़ के गाछ पर कपड़ा बा. छोट-छोट केस.
जुगेसर के जिज्ञासा समझ गइलन विनय जी कहलन – ‘तोहार भाभी.’
भाभी सुन के उहो मूड़ी घुमवली. जुगेसर के जोड़ल हाथ ओइसहीं रुक गइल – ‘प्रणाम भाभी जी’ के सम्बोधन जइसे गला में अटक गइल. निकले के चाहीं सोच के जुगेसर जी उठे लगलन – ‘फिर अइह योगेश्वर. आज त तहरा के चायो ना पिला सकनी. असल में काम करे वाली गांवे चल गइल बिया.’
जुगेसर का समझे के कुछ बाकी ना बाचल. बड़ा महंगा सौदा कइले बाडऩ विनय पाण्डेय. ना ऊ अइसन ना करिहन. रात के बाबूजी के चिट्ठी लिखे बइठलन. तीन-चार दिन के छुट्टी रहे. जुगेसर ठीक कइलन एक बार गांवे घूम आइल जाव. जाये में दू दिन बाकी रहे. बाबूजी के चिट्ठी सारा प्लान बिगाड़ दीहलसि.
चिट्ठी में त बहुत कुछ लिखल रहे. जवन मुख्य बात रहे ओकर माने रहे उनकर पिछला चिट्ठी बाबूजी के इज्जत जरा के खाक कर देले बा. रामसुन्दर प्रसाद जी के रिश्ता ना करके ऊ आपन त जिन्दगी खराब कइलहीं बाडऩ खानदानो के आशा गंगाजी में बहा दिहलन.
एगो लाइन दू तीन बार रहे-
– ‘तहरा से हम आपन सम्पर्क तुड़त बानी. तू हमरा मरलो पर मत अइह, ई प्रार्थना कम से कम रखिह.’
जुगेसर त एक बार किंकर्तव्यविमूढ़ हो गइलन. जब सामान्य भइलन त उनकर दृढ़ निश्चय चेहरा पर झलके लागल. छुट्टी में चपरासीओ कहीं जाए के प्लान कइले रहे. जुगेसरो सोचले पटने घूम आवल जाव. स्टीमर से उतर के रिक्सा में बइठलन. बैकुण्ठ जी का दरवाजा पर घंटी बजावे का पहिले एक बार मन हिचकल. लेकिन दोसरा जगह कहां जइहन सोच के घंटी बजवलन. अन्दर से बैकुण्ठे जी के आवाज आइल. बतवले – ‘योगेश्वर.’
सुनाई पड़ल – ‘अरे पूजा, देख के आइल बा?’
दरवाजा खुलल. सामने पूजा. पीछे बैकुण्ठ जी. सबसे पीछे उनकर स्त्री. पूजा के पैर जइसे एकबारगी ठिठक गइल. चारो आंख एक दूसरा पर ठहर गइल. दूनो जाना के पैर छुअलन जुगेसर. बैकुण्ठजी उनके लेके ऊपर गइलन. उनकर कमरा ओइसने रहे जइसन छोड़ गइल रहस. ऊ बिछावन फइलवलन. तब तक बैकुण्ठजी खिडक़ी खोल दिहलन. एक जना कुर्सी पर आ एक जन बिछावन पर बइठलन. दूनो जाना का मुंह से एके साथ निकलन – ‘का हाल चाल बा?’
बैकुण्ठ जी मुंह खोललन – ‘हमरा घर के त हाल आपके मालुम होई. पूजा के मेडिकल ना निकलल. पार्ट वनो जइसे तइसे कइलसि ह. अब कहतारी मेडिकल में ना बइठेब.’
उनकर रोवल देख के जुगेसर पुछलन – ‘आ अर्चना के का हाल बा?’
-‘ठीके-ठाक बा. आइल रली छुट्टी में. सेकेंड ईयर हो गइल एह साल. अब आपन बतावल जाव.’
-‘हमार त नया जिन्दगी बा. स्कूल के मास्टरी. कइसहूं चलता.’
-‘अरे मास्टरी त आप शौक से ज्वाइन कइली हँ. अब त महीना भर में रिजल्ट आई. पटना विश्वविद्यालय के फर्स्ट क्लास फर्स्ट लडिक़ा मास्टरी थोड़े करी.’
‘का जे कहतानी.’ जइसे शरमा गइलन जुगेसर. – ‘फर्स्ट क्लास फर्स्ट हमरा जइसन आदमी ना मिलेला का?’
-‘देखीं हमहूं विश्वविद्यालय में बानी. कुछ त खबर पाइला. एह बार कवनो बंगाली लडिक़ा बा ना क्लास में. एहू से प्रो.चटर्जी एकदम टाइट बाडऩ. बाकिर झा जी आ राय जी के झगड़ा आप के मालुमे बा. दूनो जाना एक दोसरा क कैंडिडेट के टांग खींचे में लागले बा लोग.’ बाकी जुगेसर चुपचाप सुनत रहलन.- ‘ई शिक्षा व्यवस्था ह. इहां पढ़ाई नां, जात-भाई के बिचार होता ग्रेड देबे में.’
-‘देखी हम ओकर आसो नइखी रखले. जल्दी रिजल्ट निकल जाव इहे बहुत बा.’
-‘एक महीना के अन्दर निकल जाई. एक्सटर्नल सुननी ह नम्बर भेजिओ दिहले बा.’
तबही पूजा एगो ट्रे में दूगो चाय आ एक प्लेट में समोसा लेके ढुकली. एक बेर जुगेसर ओकरा ओर देखलन. आंख मिलल. पूजा आंख झुका लिहलस. धीरे से प्लेट टेबुल पर रख के खड़ा हो गइली.
-‘लीहल जाव. ‘ कहके बैकुण्ठ जी चाय के कप मुंह से लगवनल. जुगेसर के शुरू कइल देख के पूजा कहलस – ‘आज हम खाना बनावतानी. बाहर मत खाइब.’
जुगेसर जिज्ञासा सूचक नजर से बैकुण्ठ जी का तरफ देखलन.
दोसरा दिन जुगेसर यूनिवर्सिटी के तरफ गइलन. चटर्जी सर के कमरा पर खटखटा के अन्दर गइलन.
-‘यस मिस्टर प्रसाद, हाऊ डू यू डू.’
-‘सर, ठीक हूं. ‘
-‘देन, आगे क्या प्रोग्राम है प्रसाद?’
-‘अब सारा कुछ त रिजल्ट पर निर्भर बा, सर.’
-‘दैट विल कम वैरी सून. लुक, अभी जो टाइम आ रहा है टीचिंग में रहने का वास्ते पीएच.डी. बहुत जरूरी है. तुम अभी उस तरफ सोचो.’
-‘मन तो मेरा भी होता है सर. लेकिन…’
-‘आई नो, आई नो. जेनेरल प्रोब्लम ऑफ बिहारीज. नो जाब, नो मनी. आर यू मैरेड?’
-‘नो सर.’
-‘देखो माई ब्वाय. पहले ठीक करो.. फिर रास्ता ऊपर वाला देगा. हैव फेथ इन योरसेल्फ. ओ.के..’
जुगेसर देखलन चटर्जी सर टेबुल पर कुछ लिखे लगलन. ऊ प्रणाम कर के निकल गइलन. बहुते प्रोत्साहन महसूस होत रहे. त का बैकुण्ठ जी ठीके कहत रलहन?
कब दिन निकल गइल. एगो क्लासमेट मिल गइल. पटने के रहे. ऊ आईएएस के तैयारी करत रहे. पिछला बार एलायड मिलल रहे ना गइल. ओकरे साथे गांधी मैदान से टहलत-टहलत फ्रेजर रोड का ओर निकल गइलन जुगेसर. उहां से स्टेशन के तरफ. ऊ हनुमान जी के बड़ा भक्त रहे. ओकरा साथ-साथ जुगेसरो भगवान का सामने माथा झुकवलन तब हनुमान मंदिर के चेहरा आज जइसन ना रहे. लौटे में करीब 9 बज गइल. गेट पूजा खोलली.
-‘कहां-कहां घूमत रनीह सारा दिन. हाथ मुंह धोईं हम खाना ले आवतानी. ‘
जुगेसर कमरा में जाके कपड़ा बदललन. हाथ मुंह धोके अभी पायजामे पहिनले रहस कि पूजा खाना लेके पहुंच गइल. अपना खाली बदन पर बड़ा लाज लागत रहे. शर्ट बैग में रहे. जवना के निकाले जाए का जगह पूजा खड़ा रहे. उनकर शरमाइल देख के पूजा खिलखिला के निकल गइल. तब जा के उनका सांस में सांस आइल.
तिसरका दिन साँझिए के बैकुण्ठ जी के बता दिहलन जुगेसर जे काल्हु सबेरे ऊ निकल जइहन. रात में नींद ना आवत रहे. ऊ उठ के छत पर टहले लगलन. चांदनी रात रहे. चारों ओर सन्नाटा. ऊ सीढ़ी के पीछे की ओर रहस. तबही कुछ आहट महसूस भइल. देखलन पूजा हई. धीरे-धीरे फुसफुसाइल – ‘नींद नइखे आवत. ‘
जुगेसर निरुत्तर. ऊ अउर पास अइली. धीमा आवाज आइल – ‘आप त चल जाइब. हमरा के भुला ना नु जाइब?’
जुगेसर चुपचाप निहारत रहलन. टहटह अंजोरिया के परकास में खुलल बाल का बीच चेहरा साफ-साफ देखाई देत रहे.
ऊ आगे बढक़े एकदम सामने आ गइल. दूनो हाथ पकड़ के कहली – ‘का भइल, कुछ बोलत काहे नइखी? जुगेसर के होठ हिलल. दूनो हाथ से पूजा के सर पकड़लन. पूजा के चेहरा अपने आप ऊपर उठ गइल. दूनो के होठ सट गइल. दूनो के सांस रुक गइल रहे. आ साथ में हवो ठहर गइल जइसे. चांद के मुस्कुराइल देख के कहीं कवनो आवारा चिडिय़ा शान्ति भंग क दिहलस. पूजा चिहुंक के अपना के उनका बाहुपाश से अलग कइलस आ तेज पैर नीचे चल गइल.
जुगेसर का पैर पर जोर ना मिलत रहे. ऊ धीरे-धीरे कमरा में अइलन. बिछावन पर लेटत-लेटत कब नींद के गोद में समां गइलन, पता ना चलल.
अबकी बार समस्तीपुर एगो नया अनुभूति लेके अइले जुगेसर. दिन त स्कूल में निकल जाव लेकिन रात में उहे अनुभूति तरह-तरह से याद आवे. ई अइसन बात रहे जवना के केहु से कहलो ना जा सके. एक तरह के कसक, जवना के अनुभव उनका पहिला बार भइल रहे. बीच-बीच में विनोद पाण्डेय जी से कालेज में मिल आवस. एक दिन विनोद जी क्लास लेत रहस. जुगेसर का सब लेक्चरर लोग से परिचय हो गइल रहे. डॉ.ठाकुर अकेलहीं बइठल रहस. उहे समस्तीपुर कालेज में पीएच.डी. कइले रहस. स्वाभाविक रूप में थोड़ा अकड़ रहे. आज उहे बात उठवलन – ‘कब तक रिजल्ट आ रहा है आप लोगों का योगेश्वर बाबू?’
-‘सर, कहत रल लोग एही महीना में. ‘
-‘फिर क्या सोच रहे हैं? टीचिंग में आना है या कोई दूसरा विचार कर रहे हैं. ‘
-‘अभी तक त कुछ निर्णय ना कर पइले हईं. ‘
-‘यही तो प्राब्लम है बिहारियों का. सोचते हैं समय आने पर सोचेंगे. अरे भाई, समय आने पर सोचने का समय थोड़े मिलता है. ‘ अपना अलंकृत वाक्य पर खुद मुस्कुराये लगलन डॉ.ठाकुर.
-‘अब हम का कहीं सर. सबकर आपन लिमिटेशन होला.’
-‘लिमिटेशन का सहारा लेकर अपना दोस्त की तरह नहीं बन जाना भैया.’
जुगेसर इशारा समझे के कोशिश कइलन. उनकर भंगिमा देख के डॉ.ठाकुर समझ गइलन स्पष्ट कइल जरूरी बा. ऊ कहलन – ‘लिमिटेशन लाता है समझौता. और आदमी जब जिन्दगी से समझौता करता है एक के बाद दूसरा समझौता उसे नीचे ढकेलता जाता है.’
जुगेसर डॉ.ठाकुर के एक-ए-गो शब्द जइसे समझे के कोशिश करे लगलन. तब ले घंटी बज गइल. डॉ.ठाकुर उठके उनका पीठ पर हाथ रख के कहलन -‘हम क्लास में चलें भाई. बेस्ट ऑफ लक.’
थोड़ देर में विनोद जी आ गइलन. आज जुगेसर उनका ओर बड़ा ध्यान से देखे लगलन. ऊ धम्म से कुर्सी पर बइठलन. पानी के गिलास हाथ में लेत-लेत पुछलन – ‘कतना देर अइला भइल योगेश्वर जी?’
पानी पीके ऊ एगो लम्बा सांस लिहलन. एगो अल्कोहल जइसन गंध अनुभव कइलन जुगेसर. त का ड्रिंक करे लगलन विनोद जी?
बातचीत करे लागल लोग. पटना से जवन पता चलल रहे जुगेसर बतवलन. साथ ही उनको के पता लगावे के कहलन. आज बातचीत में कुछ मजा ना आवत रहे.
———
ऊ महीना निकल गइल. रिजल्ट के पता ना चलल. इन्तजार के समय बड़ा लम्बा होला. एक दिन ऊ क्लास में रहस. तबहीं चपरासी आइल. बतवलस-प्रो.पाण्डेय आइल बाडऩ. जुगेसर क्लास छोड़ के भागल-भागल अइलन. उनका के देखते विनोद जी खुद खड़ा होके आगे बढ़लन. जुगेसर कुछ कहस एहसे पहिलहीं ऊ उनकरा के अंकवारी में भर लिहलन. – ‘अरे यार, कमाल कर दिया तूने.’ दोसरा लोग की ओर देखके कहलन – ‘ग्रेट, जानतार सब लोग ? योगेश्वर हैज गौट फर्स्ट क्लास फर्स्ट.’
जुगेसर के त होश उड़ गइल.
विनोद जी जब मुक्त कइलन उनके ऊ कुछ बोल ना पवले. सुख आ दुख दुनु के चरम अनुभूति आदमी के मौन बना देला. विनोद जी चपरासी के पजरा बोलवलन. पाकेट से बीस रुपया देके कहलन – ‘भाई जा मिठाई ले आव. हमार भाई कमाल कर दिहले बा.’
जुगेसर का सच में लागल आज जिन्दगी सफल हो गइल. आज विनोद पांडे उनका सबसे बड़ा हितैषी लागत रहस. उनकर सर अपने आप विनोद जी का पैर पर झुक गइल.
विनोद जी उनका के उठा के अपना से सटा लिहलन. उनकर अवस्था देख के जुगेसरो अपना के रोक ना सकलन.
दोसरे दिन ऊ रवाना हो गइलन पटना. पहुंचत-पहुंचत शाम हो गइल. कालेज जाए के कवनो मतलब ना रहे. सीधा पहुंचलन ऊ बैकुण्ठ जी का घरे. दरवाजा खटखटवलन. बैकुण्ठ जी दरवाजा खोल के उनका के गले लगा लिहलन.
-‘भगवान आखिर सच के पक्ष में फैसला दे देहलन. तू फर्स्ट क्लास फर्स्ट आइल बाड़.’ आज पहिला बार बैकुण्ठ जी का मुंह से उनका प्रति तू सम्बोधन निकलल रहे.
जुगेसर के लडिक़ा जइसन हाथ पकड़ के ऊ अन्दर ले गइलन. आज ऊपर ना ले गइलन. सीधे अपना कमरा में ले गइलन. उनका बइठत बइठत उनकर मेहरारू हाथ में एगो प्लेट में लड्डू लेके अइली. ऊ उठ के उनकर पैर छुवलन. अपना हाथ से मिठाई उनका मुंह तक बढ़वली. मिठाई अपना हाथ से पकड़ के खाए लगलन जुगेसर.
बैकुण्ठ जी आज कुछ बेसिए बोले लगलन – ‘बड़ी लड़ाई रल. पटना विश्वविद्यालय में फर्स्ट भइल मुख्यमंत्री भइला से कम नइखे. हमरा संतोष बा कि एगो हीरा हमरा कुटिया में कुछ दिन रहल.’
जब सब कुछ सहज हो भइल त जुगेसर पुछलन – ‘पूजा नइखी का?’
– ‘नइखी माने ? ऊ त जब से खबर पवले बिया खुशी से नाचतिया. उहे त मिठाई लेके आइल रल. सबसे कहत फिरता हमार सर फर्स्ट भइल बाडऩ केमिस्ट्री में.’
थोड़ देर रुक के कहलन – ‘लागता तहरे जाए क पड़ी पूजा का पास.’
-‘चलीं.’ कहके जुगेसर उठ पड़लन. बैकुण्ठ जी आगे-आगे पूजा वाला कमरा में जा के लाइट जलवलन. पूजा एकेबेर में उठ खड़ा भइली.
-‘देख के आइल बा?’
पूजा टुकुर-टुकुर ताके लगली. आंखिन का ओर देख के जुगेसर महसूस कइलन आंख सूजल बा. आंख झुका के खाली अतने कह पवली पूजा – ‘कांग्रेचुलेशन.’
-‘खाली कांग्रेचुलेशन कहला से होई?’ जुगेसर कहलन. पूजा सर झुकवले झुकवले कहली – ‘ हम आउर का कर सकिला?’
-‘काहें? अब तू फर्स्ट आके हमरा के कांग्रेचुलेशन देबे के बाध्य कर.’ माहौल सामान्य हो गइल. आ पूजो. ऊ कहली – ‘बइठीं सब. हम चाय ले आवतानी’
ऊ किचेन में चल गइल. जुगेसरे कहलन – ‘चलल जाव, ऊपरे बइठल जाव.’ दूनो आदमी ऊपर कमरा में गइल लोग. आज ऊपर बिछावन लागल रहे. बइठे का पहिले हाथ से छुवलन जुगेसर. एगो अलग सुख पूरा शरीर में फइल गइल. तरह-तरह के बात भइल. आगे के कैरियर जुगेसर खातिर ज्यादा महत्वपूर्ण रहे. उनका इ त समझ में आ गइल टीचिंगे उनकर लक्ष्य हो सकेला. ओह खातिर कवनो कालेज ज्वाइन कइल जरूरी बा.
जेकर केहू ना होला, ओकर खातिर भगवान होले. भगवान जब मदद करे चाहेलन केहू ना केहू व्यक्ति उनके रूप में आ जाला. जुगेसर खातिर विनोद पाण्डेय भगवान के दूत बन के मिलल रहस.
समस्तीपुर में आवत-आवत ऊ विनोद जी से मिले गइले. सुबह के समय रहे. हल्का-हल्का सर्दी रहे. बाहर लॉने में विनोद जी टहलत मिल गइलन.
-‘आव आव योगेश्वर. हम तहरे प्रतीक्षा करत रहलीं ह.’
जुगेसर उनकर पैर छुए के चहलन. पैर खींच के विनोद जी कहलन – ‘अरे भाई हमरा के एतना महान मत बनाव. हम तोहार बड़ भाई बानी.’
-‘बड़ भइयो बाप के समान होला.’ जुगेसर उनका के निरुत्तर कर दिहलन.
-‘अरे भाई अब पटना यूनिवर्सिटी के फर्स्ट ब्वाय से हम जीत सकिला का. चल बइठल जाव.’
आज नौकर रहे. दू कप चाय लेके आइल. बात होखे लागल.
तय भइल विनोद जी कालेज मैनेजमेंट से बात कइले बाडऩ. जुगेसर आपन बायोडाटा दे अइहन. विनोद जी से सम्पर्क के बारे में सबका मालूम रहे. दरभंगा विश्वविद्यालय बनला पर ऊ जे एगो महत्वपूर्ण जगह पइहन सबका पता रहे. विश्वविद्यालय से अच्छा सम्पर्क कालेज खातिर हमेशा लाभप्रद होला.
एक महीना के अन्दर जुगेसर जी समस्तीपुर कालेज में केमिस्ट्री के लेक्चरार हो गइलन. ऊ पहिला काम कइलन पटना बैकुण्ठ जी के पत्र लिखके सूचित कइलन. ओमे अपना कालेज के फोन नम्बरो दिहलन. सकुचाइल सकुचाइल बाबूओजी के चिट्टी भेजलन.
—
करीब एक महीना बाद कहीं से फोन आइल. जुगेसर का हलो कइला पर जवन आवाज आइल ओकर आशा ऊ ना कइले रहस. पूजा रहल. शुरू में त आवाज में थोड़ा घबराहट रहे. धीरे-धीरे ठीक हो गइल.
-‘हमनी के फोन लाग गइल.’ बतवली पूजा – ‘अब रउरा फोन करब.’
-‘लेकिन नम्बर त बताव.’ जुगेसर मुस्कुराइल ना रोक पवलन.
फोन से बतियावे के सबसे बड़ा फायदा बा – जवन बात आदमी सामने ना कह सके, ऊहो आराम से कह लेला. पूजो आज बहुत कुछ कह गइली. हालांकि कवनो क्रम ना रहे लेकिन जुगेसर के सोचे के एगो अलग आयाम जरूर मिल गइल. जुगेसर स्वभाव से अंतर्मुखी रहस लेकिन पूजा उनका जिन्दगी में एगो अलग तरह के रंग ला देले रही. अइसहूं बचपन से अब तक के लड़ाई थम गइल रहे. जिन्दगी के ठहराव वाला स्थितिओ बड़ा महत्वपूर्ण होला. ए समय के तुलना दूसरा ग्रह के यात्रा पर निकलल रॉकेट से कइल जा सकेला. जैसे चन्द्रमा पर जाए वाला रॉकेट बा. पृथ्वी के कक्ष में चक्कर लगावत-लगावत उ अइसन जगह पहुंचेला जहां पृथ्वी आ चन्द्रमा दूनो के गुरुत्वाकर्षण एक दूसरा के बैलेन्स कर देला. इहां से चन्द्रमा के कक्ष में घुसे खातिर रॉकेट का एगो अलग फोर्स के जरूरत होला. यदि ऊ फोर्स सटीक समय पर ना मिले त रॉकेट पृथ्वी के चारों ओर घुमते रह जाई. आ चांद के यात्रा कभी पूरा ना कर पावेला. जिन्दगीओ के लड़ाई कुछ अइसने होला. पढ़ाई के अवधि ले आदमी जवना ताकत के इस्तेमाल करेला ऊ ओकरा बाद अइसहूं कमजोर हो जाला. जबकि जीवन कक्ष में सफल प्रवेश खातिर ज्यादा अलग तरह के ताकत के जरूरत होला. ज्यादातर आदमी अपना पुरनका जीवन के चारों ओर चक्कर लगावे में रह जाला. मजा त ई कि ऊ पुरनका जीवन में लवटिओ ना पावेला.
—
जुगेसर के पटना आइल-गइल कुछ बेसिए बढ़ गइल. अब ऊ प्रोफेसर प्रसाद रहस. पटना महात्मा गांधी पुलो बन गइल. अब समस्तीपुर से बस सीधा पटना पहुंचा देव. ऊहां से ऊ बैकुण्ठ प्रसाद के घर जास. अब खाली हाथ ना जास. मिठाई के डब्बा रहे हाथ में. एक बार बैकुण्ठ जी के पत्नी खातिर एगो साड़ीओ ले गइल रहस. मुंह से त ना नुकुर कइली ऊ लेवे में लेकिन अन्दर के प्रसन्नता चेहरा पर साफे झलकत रहे.
थोड़ मुश्किल रात में भइल. खाना लेके पूजा आइल रहे. ओकरा के कुछ बोलत ना देख के ऊ पुछलन – ‘का बात बा आज हमार पूजा नाराज लउकतारी?’
पूजा मुंह बिचकवली – ‘हमरा नाराज होखे के कवन अधिकार बा?’
-‘तब त सचमुच में पूजा रानी गुस्सा में बाड़ी. लेकिन न बतवला से हम कइसे समझब?’
-‘वाह, मम्मी खातिर त स्पेशल गिफ्ट आइल ह. हम त यादो ना अइनी.’
जुगेसर का समझ में आ गइल. कहलन – ‘सॉरी बाबा. वैरी सॉरी. लेकिन इ कइसे समझलू ह कि हम तहरा के भूल गइल बानी.’
फेर अपना बैग से एगो पैकेट निकललन. उनका देबे के पहिलहीं पूजा झपट के ले लिहलस. खोलत-खोलत कहलस – ‘का ह?’
कहे के ना पड़ल. पैकेट में एगो पेन सेट रहे. पूजा का थैंक्यू कहला पर जुगेसर कहलन – ‘खाली थैंक्यू कहला से ना होई.’
‘छि:!’ कहके पूजा कमरा से बाहर हो गइल. रात में जुगेसर के नींद खुल गइल. अभी-अभी 2 बजल रहे. कतनो कोशिश कइलन नींद ना आइल. तबहीं लागल कोई आव ता. ऊ सांस बंद कर के इन्तजार करे लगुअन. कुछ देर तक कुछ ना बुझाइल त आंख खोललन.
गेट पर खड़ा रहे ऊ. ऊ आगे बढ़लन. दूनो के बांह उठ गइल. फिर दूनो शरीर एक दूसरा के जकड़ लीहलस. सुनसान रात में दूगो होठ मिले के आवाज आइल. फेरु सहारा देके बिछावन का ओर ले अइलन. हल्का सा विरोध बुझाइल ओने से.
बेहोशी भंग भइल.
-‘इ का कइनी?’
-‘हम ना तू.’
-‘दूनो जने लेकिन फल?’
-‘दूनो का मिली. ‘
-‘सच त?’
-‘अबहीं ले हम झूठ नइखी बोलत. ‘
-‘हमरा विश्वास बा तबहीं त… ‘
आगोश में भर लिहलन ऊ. कसमसाहट के आवाज.
समस्तीपुर के बस रहे चार बजे. जुगेसर सबसे बिदा लिहलन.
—–
पढ़ावल सबसे सुन्दर पेशा ह. यदि मन से कइल जाव. खासकर के यदि विद्यार्थी समझदार होखे. आज बीएससी में क्लास लेत रहस जुगेसर. तब क्लास में अंग्रेजी बोले के रिवाज रहे. विषय रहे आणविक संरचना. शुरू में कएक मिनट बोले में थोड़ा हकलाहट रहे उनका में, आ छात्रन में अकुलाहट. एकरा पहिले इ क्लास डॉ.ठाकुर लेस. फिर त जुगेसर रम गइलन.
-‘आप सब का ब्रह्माण्ड संरचना के बारे में त थोड़ा बहुत ज्ञान होई. आणविक संरचनो बहुत हद तक ओइसहीं बा. बल्कि अइसे कहल जा सकेला हरेक परमाणु ब्रह्माण्डे के छोटहन स्वरूप ह. हरेक परमाणु मुख्यत: तीन चीज से बनल बा प्रोटान, न्यूट्रान अउर इलेक्ट्रान. प्रोटान (+) पाजिटिव आवेश से, इलेक्ट्रान (-) निगेटिव आवेश से आवेशित होला, जबकि न्यूट्रान के कवनो आवेश ना होला. प्रोटान आ न्यूट्रान के वजन होला जबकि इलेक्ट्रान में कवनो वजन ना होखे. प्रोटान आ न्यूट्रान मिलके न्यूक्लियस बनावेला. कौनो पदार्थ के आणविक वजन ओकरा में प्रोटान आ न्यूट्रान से निर्धारित होला.
अब जवन स्वाभाविक प्रश्न उठत बा ऊ ई कि प्रोटान (+) आ इलेक्ट्रान (-) होके अलग-अलग कइसे रहता. (+) प्लस आ (-) माइनस एक दूसरा के खींचत काहे नइखे.
थोड़ा रुकले जुगेसर. क्लास में चारो ओर नजर दौड़वले. क्लास में कुल चार गो लडक़ी रहलीं जवन सामने साइड का बेंच पर सब बइठल रहे. ओह समय लडक़ी के क्लास में अलग बइठही के चलन रहे. सब लडिक़ा चोर नजर से ओनिए देखत रह स. जुगेसर हल्का सा मुस्कुरा के फिर शुरू क दिहलन – ‘काहे कि इलेक्ट्रान न्यूक्लियस के चारों ओर चक्कर लगावत रहेला, एगो निर्धारित कक्ष में. जब तक ऊ घूमत रही परमाणु रही, आ घूमल बंद त परमाणु के अस्तित्व खतम.’
न जाने कब से विनोद जी पीछे खड़ा भइल रहस. साथ में प्रिंसिपल भी रहस. जुगेसर एतना मगन होके पढ़ावत रहस कि ध्यान ना दिहले. क्लास का बाद विनोद जी कहलन-‘अरे भाई तू त सबकर छुट्टी कर देब. चल आज शाम के हमरा घर पर पार्टी बा. हमार घरे नइखी त थोड़ा मस्ती कइल जाव.’
—
‘नया अनुभव’ इहे जुगेसर के भेंटाइल रहे. जिन्दगी के हरेक मोड़ पर नया नया परिचय. अइसन पार्टी से ऊ पहिला बार मुखातिब भइलन. उनका कालेज के लोग रहले रहे. एगो विशिष्ट व्यक्तिओ रहस. उनका नया से परिचय भइल. नाम रहे सत्यकाम जी.
कालेज के चपरासी बडक़ा बैग में सामान लेके पहुंचल. सोफा पर ऊ पांचों जाना बइठ गइल लोग. पांच गो गिलास आ पानी रख गइल चपरासी. जुगेसर जी पानी ढार के पीए लगलन. डॉ.ठाकुरे कहलन – ‘अरे योगेश्वर जी, पानिए से पेट भरिएगा का?’
तब तक एगो बोतल खुलल. ढारे का बेर जुगेसर एक बार हिचकलन लेकिन खुद के पिछड़ल ना समझल जाव सोच के कुछ बोललन ना. एगो प्लेट में चना के भूंजा रहे, तेल मिर्ची का साथ मिलावल. सभे शुरू क दिहलन – ‘चियर्स.’
पहिलका घूंट में जुगेसर का लागल उल्टी हो जाई. का गन्दा गंध आ स्वाद रहे. ऊ जल्दी से एक मुट्ठी चना मुंह में डललन. -‘ बाप रे.’
-‘धीरे-धीरे, जनाब.’ डॉ.ठाकुर अपना चिरपरिचित अदब से कहलन.
(बाकी फेर अगिला कड़ी में)
आपन बात
भोजपुरी में लिखे खातिर हमार आपन स्वार्थ निहित बा. हमरा दूसरा कवनो भाषा में लिखे में हमेशा डर लागल रहेला. आ भोजपुरी माई के गोद जइसन बा. हम जानतानी कि भले माई से दूर बानी, बहुत दूर, लेकिन उनके पास जाइब त ऊ हमरा के डटीहन ना, हमार गलती माफ कर दीहन.
– हरेन्द्र कुमार


text:
आठ मई से बिहार में “प्यार जिंदाबाद” क नारा गूंजे वाला बा आ एह नारा के बुलंद करीहन पंकज केसरी. कई साल पहिले अमिताभ बच्चन आ रजनीकांत क लेके अनेके हिट फिल्म बना चुकल श्री राघवेन्द्र फिल्म्स अब उत्तर भारत क रुख कइले बाड़न आ भोजपुरी फिलिम “प्यार जिंदाबाद” के निर्माण कइले बाड़न.
पंकज केसरी आ सेजल शर्मा के रोमांटिक भूमिका वाली ई फिलिम एही शुक्र से रिलीज़ होखत बा. फिल्म के कहानी साँच प्यार के तलाश में एगो नवही के संघर्ष पर बा. फिल्म में रोमांस आ एक्शन के बढ़िया मिश्रण बा. फिल्म के बाकी कलाकारन में हीरालाल यादव, सिद्धार्थ शर्मा आ राजीव यादव शामिल बाड़ें.
निर्माता काशी जी, निर्देशक मोहन राव, संगीतकार सिद्दार्थ श्रीवास्तव, गीतकार श्याम जी श्याम आ लेखक राजीव यादव हउवें. है. फिल्म क पूरा शूटिंग हैदराबाद के रामोजी राव फिल्म सिटी में भइल बा. निर्माता काशी जी के कहना बा कि एगो सधल स्क्रिप्ट पर बनल एह फिल्म में मनोरंजन के भरपूर मसाला बा जवना चलते दर्शक एकरा के जरूर पसंद करीहें.
(उदय भगत के रपट)


text:
- छठ महापर्व का तिसरा दिने आजु व्रती लोग नदी तालाब पोखरा समुद्र का किनारे पानी में खड़ा होके डूबत सूरज के अर्घ दिहल. काल्हु सबेरे उगत सूरज के अर्घ दिहला का साथे चार दिन चले वाला ई महापर्व पूरा हो जाई.
- विश्व बैंक अपना नया रपट में कहले बावे कि दक्षिण एशिया में साल 2005 का बाद से सबले बेसी 20 गो नियम सुधरले बावे भारत.
- पाकिस्तान के सर्वोच्च न्यायालय आजु पिछला चुनाव के चुनौती देबे वाली तीनों याचिका के खारिज क दिहलसि.
- देश के महिला आयोग चाहत बावे के रंडी के धंधा कानूनी बना दिहल जाव. एह बारे में एगो प्रस्ताव 8 नवंबर का दिने सर्वोच्च न्यायालय के बनावल समिति का सोझा पेश कइल जाई.
- इलाहाबाद के फाफामऊ में आजु बुध का दिने एगो कार आ टैंकर के टक्कर में दू जने के मौत हो गइल.
- पिछला एक हप्ता से लंदन में इलाज करावत जाम्बिया के राष्ट्रपति माइकल सता के आजु निधन हो गइल.
- केंद्रीय गृहमंत्री राजनाथ सिंह अगिला महीना 4 नवंबर के इजरायल के आधिकारिक यात्रा पर जइहें.
- अमेरिकी फेडरल रिर्जव के ब्याज बढवला का बाद विदेशी बाजारन से मिलल मजगर संकेत आ एहिजा के लिवाली के दम पर आजु सेंसेक्स 217 अंक चढ़के आ निफटी 63 अंक चढ़के बंद भइल. पिछला एक महीना के ई सबले ऊँच स्तर बा.
- आजु से रसोई गैस सिलेंडर के दाम में तीन रुपेया के बढ़ोतरी क दिहल गइल. ई बढ़ोतरी डीलरन के दिहल जाए वाला कमीशन बढ़वला का चलते भइल बा.
- विश्वकप विजेता टीम के बड़हन हिस्सा रहल भारत के बल्लेबाज युवराज सिंह आजु कहलन कि उनका मालूम बा कि ऊ फेर कबो भारत के टीम में शामिल ना कइल जइहें बाकिर उमीद नइखन छोड़ले.
- जम्मू कश्मीर के कुपवाड़ा जिला में आतंकवादिय से पिछला 30 घंटा से चलत मुठभेड़ का दुसरका दिने बुध के दू गो अउऱी आतंकवादी के मरइला का बाद खतम हो गइल.
- पिछला दिने पश्चिम बंगाल के बीरभूम जिला में भइल राजनीतिक झगड़ा में तीन लोग के मौत हो गइल रहे. एह मामिला में पांच जने के गिरफ्तार कइल गइल बा आ दस जने के पूछताछ ला हिरासत में ले लिहल गइल बा.
- एयरसेल-मैक्सिस सौदा मामिला के सुनवाई करत विशेष अदालत पिछला सरकार में दूरसंचार मंत्री रहल दयानिधि मारन के दू मार्च का दिने बतौर आरोपी हाजिर होखे के समन जारी कइलसि.
- दिल्ली के त्रिलोकपुरी इलाका में हिंसा के कवनो नया घटना ना होखला का बाद छठ पूजा के देखत दुपहरिया बारह बजे से साँझ छह बजे ले निषेधाज्ञा ढील दिहल गइल. एह दौरान कवनो वारदात ना भइल.
- सारण जिला के छपरा मंडल जेल में आजु एगो कैदी फाँसी लगा के मर गइल.
- इलाहाबाद शहर में आजु बुध का सबेरे एगो चाय के दुकान में विस्फोट हो गइला से पूरा दुकान तहस नहस हो गइल. बाकिर केहू के मरे के खबर नइखे.
- पश्चिम चंपारण जिला के शिकारपुर इलाका में आजु बेलौर नदी में एगो बाप बेटा के डुबला से मौत हो गइल.
- सुप्रीम कोर्ट के आदेश पर आजु केन्द्र सरकार विदेशी बैंकन में खाता राखे वाला 627 लोग के नाम सउँप दिहलसि.
- कैमूर जिला के भभुआ रोड टीसन का नियरा रेल पटरी पार करत एगो ओरत मालगाड़ी से कटा के मर गइल.
- रोहतास जिला के डेहरी आन सोन इलाका में आजु कोयला डिपो का लगे एगो पेट्रोल पंप कर्मचारी के गोली मार के अढ़ाई लाख रुपिया लूट लिहल गइल.
- सारण जिला के एकमा थाना के भुलनी गाँव का लगे परसागढ़ रोड पर एगो नवही के लाश मिलल बा.
- चेन्नई में चलत जेएसडब्ल्यू-पीएसए आ जेएसडब्ल्यू-डब्ल्यूएसए चैलेंजर स्क्वॉश टूर्नामेंट के फाइनल में काल्हु काल्हु हरिंदर पाल संधू आ दीपिका पल्लिकल चहुँप गइल लोग.
- अमेरिकी अंतरिक्ष एजेंसी नासा के मानवरहित अंतरिक्ष यान में आजु लांच कइला का कुछे देर बादे विस्फोट हो गइल. एह यान से अंतर्राष्ट्रीय अंतरिक्ष टीसन खातिर जरूरी सामान भेजल जात रहुवे.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं


text:
राज कपूर के सिनेमा में गाना बा-'पहला घंटा -बचपन,दूसरा -जवानी, तीसरा बुढ़ापा।' इ देखावल गई बा के लाईफ के तीन स्टेज बा। अगर आदमी सीख सके तो अच्छा सीख ले न त फिर दुनिया से गो । इ फिलासफी केतना बढ़िया बा दुनिया के समझे के खातिर।'सजन रे झूठ मत बोलो खुदा के पास जाना है;न हाथी है न घोडा है वहाँ पैदल ही जाना है ' । 'बचपन खेल में खोया जवानी नींद भर सोया बुढ़ापा देख कर रोया' ये सब जो उदाहरण सिनेमा में देखावल जा ला सब इंसान के सुधारे के रास्ता होखेला । 'तोरा मन दर्पण कहलाए'।
नई दिशाएँ पढ़ के लागल के इंसान मन के भी दरवाजा खोल सकत । समाचार त बहुत छोटा बाटे पर मन के और दिल के हिला के रख देवे वाला बा। प्यार मोहब्बत से बिना डरइले बिना धमकौले इंसान के दिमाग बदल दिअल जा सकत । इंसान के हृदय परिवर्तन कर दिअल जा सकत । जइसे सिनेमा 'दो आँखें बारह हाथ' में डाकू के हृदय परिवर्तन हो गई रहे । ऊ सब के सुधारवादी तरीका से अच्छा इंसान बने पर ज़ोर दियल गई रहे। अइसे ही अपराधीअन के सुधार करके मुख्य धारा में जोड़ल जा सकत बा। ये एक तरह के मनोवैज्ञानिक नज़रिया बाटे।
सम्राट अशोक एतना मारी मारी,कुट्टा काटी करके खून खराबा करके अंत में का पइले?बाद में त सम्राट अशोक के इ सब से विरक्ति हो गइल उनकरो हृदय परिवर्तन हो गइल ।
सारा दुनिया में चंद पइसा खातिर लूट मार,बम गोला छूट रहल बा ;आतंक मचल बा मानव से मानव के डर बनल बा। मर जइबा सब यहीं छूट जाई। सोच इंसान के बदले के चाहीं। प्यार मोहब्बत से काम करे के चाहीं। आतंक मारा काटी के बदले के चाहीं। स्वस्थ जीवन जिये के हर इंसान में ललक जगावे के चाहीं।फिर देरी काहे के बा। चलीं सब कोई मिल के।


text:
साल 1985 में रिलीज भइल अमिताभ बच्चन, अमृता सिंह आ दारा सिंह के सफल फिल्म ‘मर्द’ के टाईटल गीत ‘मर्द तांगेवाला मैं हूं मर्द तांगेवाला….’ आज छब्बीस साल बादो लोग का याद बा. एह गीत के गवले रहलें मोहम्मत अजीज. अब फेर 26 साल बाद मोहम्मद अजीज एगो दोसरा ‘मर्द’ के टाईटल गीत गावे अइलन भोजपुरी में बनत फिलिम ‘मर्द तांगेवाला’ क. दुबारा ‘मर्द’ फिल्म के टाईटल गीत गाके खुद मोहम्मद अजीज पूरा उत्साह में रहलन. कहलन कि जइसे पुरनका गीत हिट भइल रहे वइसहीं ‘मर्द तांगेवाला’ क गीतो सफल होखे उनुका पूरा भरोसा बा.
पूर्वा प्रोडक्शन का बैनर में ‘मर्द तांगेवाला’ के निर्माता हउवें आ निर्देशक हउवें बाली जिनकर एगो लमहर अरसा बाद बतौर निर्देशक वापसी भइल बा. फिल्म के मुख्य कलाकारन में विराज भट्ट, काजल राघवानी, अंजना सिंह, दीपक भाटिया, विक्रम थापा, किट्टू, शमीम खान, अक्षता, गोपाल राय, प्रमोद गोस्वामी, अप्पू राजा, जयवीर आ अरविंद शामिल बाड़ें.
कहानी खुद बाली के लिखल, पटकथा आ संवाद मनोज पांडे के लिखल, कैमरासंचालन जहांगीर सैयद के, कला निर्देशन अवधेश के, आ मारधाड़ निर्देशन इकबाल भाई के बा.
(शशिकांत सिंह रंजन सिन्हा के रपट)


text:
फिल्म मेकर पवन कुमार महतो की रॉयल फिल्म्स एंटरटेनमेंट के बैनर तले निर्माणाधीन प्रथम भोजपुरी फिल्म सखी के बियाह की डबिंग उम्दा तकनिकी के साथ शुरू कर दी गई है। इस फिल्म का पोस्ट प्रोडक्शन मुंबई के आई फोकस स्टूडियो में बहुत ही तीव्र गति से किया जा रहा है।
ये भी पढ़ें: बिहार और मुंबई के सिनेमा घरों में खेसारीलाल यादव अभिनीत भोजपुरी फिल्म दिवानापन
भोजपुरी फिल्म सखी के बियाह में केंद्रीय भूमिका में पॉपुलर अदाकारा भोजपुरी क्वीन रानी चटर्जी हैं और उनके साथ गायक से नायक बने सुनील सागर रोमांटिक जोड़ी में नजर आने वाले हैं। फिल्म के निर्माता पवन कुमार महतो हैं। फिल्म के उम्दा निर्देशन की बागडोर संभाले हैं कुशल निर्देशक नन्द किशोर महतो।
कार्यकारी निर्माता विजय मौर्या व सुनील शर्मा हैं। भोजपुरी फिल्म सखी के बियाह के नाम के अनुरूप ही कथा, पटकथा, संवाद और गीत सत्यप्रकाश मिश्र ’बैरागी’ ने लिखे हैं। उनके लिखे चुटीले संवाद सिनेप्रेमियों को खूब लुभाएगा।
ये भी पढ़ें: मार्च में देशभर में रिलीज होगी खेसारीलाल यादव अभिनीत भोजपुरी फिल्म डमरू
संगीतकार ओम झा ने मधुर गीतों को कर्णप्रिय संगीत से संवारा है। फिल्म का गीत – संगीत बहुत ही कर्णप्रिय बना है। छायांकन एस जहांगीर, नृत्य संजय कोर्बे, कला राम बाबू का है। मुख्य कलाकार रानी चटर्जी, सुनील सागर, दीपक सिंह, अर्चना प्रजापति, गोपाल राय, बृजेश त्रिपाठी, माया यादव, भास्कर ताठे, अनूप लोटा, मनी सम्राट, स्वीटी सिंह इत्यादि हैं तथा आईटम सांग सीमा सिंह का है।
Rani Chatterjee starring Bhojpuri film Sakhi Ke biyah begins dubbing


text:
उत्थान / आचार्य महेन्द्र शास्त्री
आज आकाश में भी बथान भइल रे
चान सूरज पर आपन मकान भइले रे।
रोज विज्ञान के ज्ञान बढ़ते गइल,
लोग ऊँचा-से-ऊँचा पर चढ़ते गइल
आज सगरे आ सबकर उथान भइल रे-
जबले हमनी के मनवाँ छोटा रहल
तबले सब लो के मनवाँ खोटा रहल
आज हमनी के मनवाँ महान भइल रे-
फेर ए देस के मॉथ ऊँचा भइल
फेर ई देस नीमन समूचा भइल
बूढ़ भारत अब सब से जवान भइल रे-
मन में सेवा के हमरा अथाह चाह बा,
हमरा पुरुखन के ईहे पुरान राह बा
आज हमनी का ओही के ध्यान भइल रे-
आज सबसे बड़ा सब किसान भइल रे-
आज सबका से इहे प्रधान भइल रे
किन्तु आनन्द सबका समान भइल रे….
मन के अरमान अपना पूरा भइल,
आज बापू के सपना पूरा भइल
आज हमनी के छाती उतान भइल रे-


text:
(1)
छलकत तलफत नजर, त बरबस गजल भइल.
लहसल लहकत दहर, त बरबस गजल भइल.
अद बद पनघट पर जब परबत पसर गइल,
सइ-सइ लहरल लहर, त बरबस गजल भइल.
चटकल दरपन चमकल दहक-सहक बन-बन,
समय गइल जब ठहर, त बरबस गजल भइल.
अलकन पर, मद भरल नयन, मनहर तन पर,
बहकल-सहकल उमर, त बरबस गजल भइल.
अजगर अइसन उर पर दरद बनल बइठल.
पसरल मनगर मगर, त बरबस गजल भइल.
सरबस अरपन रसगर अनबन पर हरदम,
लउकल फरकत ‘बहर’, त बरबस गजल भइल.
(2)
पतझर के मारल बन, कचनार भइल होई.
कुछ अइसन फागुन के, दरबार भइल होई.
अमराई मोजर से, मधु रस टपकत होई,
टुसिआइल बर-पाकड़, छतनार भइल होई.
कोइलि के कू-कू से, भँवरा के गुन-गुन ले,
कुल विरह मिलन रसगर, पवनार भइल होई.
जवना राहे जाईं, लाले पीअर हरिअर,
रंग बीसी-तीसी के, टहकार भइल होई.
झुलुहा पर यादन के, अझुरा आवाजाही,
जइसे कि सतमेझरा, सरकार भइल होई.
कुछ काग बँड़ेरी पर, भोरे उचरत होई,
असराइल टूटल मन, बरिआर भइल होई.
सतरंगा मौसम में, निमना से आँख पढ़ी,
धनिया अब होरी के, अखबार भइल होई.
संपर्क :
0923487204


text:
टटका खबर, 4 मार्च 2017, शनिचर
(राति 11-30 बजे के अपडेट)
वाराणसी में आज सबेरे पीएम मोदी आपन रोड शो कइलन आ ओकरा थाड़ही देर बाद अखिलेश-राहुल-डिम्पल के रोड शो निकलल. दूनू शो में गजब के भीड़ देखे के मिलल. पीएम मोदी बाबा विश्वनाथ के दरबार में हाजिरी लगवलन त अखिलेश आ राहुलो बाबा के पूजा करे चहुँप गइलें. अलग बात बा कि पूजा के वीडियो वायरल हो गइल काहे कि अखिलेश नमाज का स्टाइल में बइठल रहलन, जबकि पूजा पालथा मार के कइल जाला. अखिलेश राहुल के रोड शो जब चौका घाट प चहुंपल त कहीं से पथराव हो गइल जवना का बाद कुछ देर ला भगदड़ के माहौल बनि गइल बाकि पुलिस तुरते काबू पा लिहलसि आ कवनो बड़हन नुकसान ना हो पावल. एह दूनू गोल के रोड शो प बसपा सुप्रीमो मायावती के कहना रहल कि भीड़ भाड़ा वाला रहुवे आ एहमें बनारस के लोग ना रहल.
यूपी विधानसभा चुनाव के छठवाँ दौर का वोटिंग में आजु सात जिलन के उनचास गो निर्वाचन क्षेत्रन में 57 फीसदी से बेसी वोटिंग के खबर बा. पिछला बेर 2012 में 55 फीसदी वोट पड़ल रहुवे. मणिपुर में आजु पहिला दौर के वोटिंग में 84 फीसदी वोट पड़े के खबर बा.
चूंकि दू गो विधानसभा सीट के वोटिंग 9 मार्च के होखे जा रहल बा त चुनाव आयोग आजु आदेश जारी क के 9 मार्च के साँझ साढ़े पाँच बजे ले एकंजिट पोल जारी करे प रोक लगा दिहलसि.
सारण जिला के सोनपुर इलाका के परवेजाबाद गांव में सड़क हादसा में एगो बच्चा के घवाहिल हो गइल बाकिर ओकरा मौत के गलत खबर फइलला का बाद खिसियाइल लोग थाना प हमला क दीहल जवना में प्रभारी समेत चार गो सिपाही घवाहिल हो गइलें. हादसा वाला ट्रक के पुलिस जब्त क लिहले बिया.
पूर्वी चंपारण जिला के बंजरिया थाना क्षेत्र में एगो निजी स्कूल के शिक्षक के छूरा घोंप के जान ले लीहल गइल. हत्या के कारण पता नइखे चलल.
गोरखपुर में चुनाव ड्यूटी पर जात घरी एगो कर्मचारी के हार्ट अटैक से मौत हो गइल. मरे वाला पशुपालन विभाग में फार्मासिस्ट रहलन.
बलिया जिला के रसड़ा इलाका में बसपा बसपा नेता भूपेन्द्र सिंह का गाड़ी प भाजपा कार्यकर्ता हमला बोल दिहले आ ऊ भाग के थाना में जा के एह बात के जानकारी दिहलन.
आस्ट्रेलिया के आफ स्पिनर नाथन लियोन के शानदार गेंदबाजी का चलते भारत के पहिलका पारी 189 रन बनत बनत भस गइल. एहमें नाथन लियोन 50 रन प आठ विकेट ले लिहलन.
(सबेरे दीहल खबर)
यूपी चुनाव के छठवाँ दौर के वोटिंग आजु चालू बा. पहिला तीन घंटा में 16 फीसदी वोट पड़ चुकल बा.
एही बीच आजु वाराणसी में रोड शो के मुकाबला होखे जा रहल बा. पहिलका रोड शो पीएम मोदी के बा जवन बनारस हिन्दु विश्वविद्यालय के गेट से शुरु हो के काशी विश्वनाश मंगिर आ काल भैरव मंदिर में पूजा अर्चना करत खतम होखे वाला बा. एकरा बात मोदी जौनपुर में सभा क के साँझ बेरा फेरु बनारस लवटिहें आ शहर के मैदागिन इलाका में चुनावी सभा करीहें.
आजुवे अखिलेशो यादव राहुल आ डिम्पल का साथे वाराणसी में रोड शो करे वाला बाड़न.


text:
लेखकवृंद
- अभय कृष्ण त्रिपाठी "विष्णु"
- अमरकांत
- अरुण शीतांश
- आचार्य महेन्द्र शास्त्री
- आर. डी. एन. श्रीवास्तव
- आसिफ रोहतासवी
- इंजीनियर राजेश्वर
- कन्हैया प्रसाद तिवारी
- कन्हैया सिंह 'सदय'
- कमला प्रसाद मिश्र ‘विप्र’
- कुबेरनाथ मिश्र 'विचित्र'
- कुलदीप नारायण ‘झड़प’
- कैलाश गौतम
- गंगा प्रसाद 'अरूण'
- गंगाशरण शर्मा
- गायत्री सहाय
- गोरख पाण्डेय
- चंद्रशेखर मिश्र
- चन्द्रभूषण पाण्डेय
- चन्द्रशेखर प्रसाद ‘परवाना’
- जगदीश खेतान
- जनकदेव जनक
- जनकवि भोला
- जयशंकर प्रसाद द्विवेदी
- जितराम पाठक
- जौहर शफियाबादी
- डा उमेशजी ओझा
- डा. गोरख प्रसाद मस्ताना
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ. रामरक्षा मिश्र विमल
- डॉ.कमल किशोर सिंह
- तेग अली-तेग
- दिलीप कुमार
- दिलीप कुमार पाण्डेय
- दूधनाथ उपाध्याय
- देवेन्द्र आर्य
- धरीक्षण मिश्र
- नन्दकुमार त्रिपाठी
- नर्वदेश्वर पाण्डेय देहाती
- परिचय दास
- पाण्डेय कपिल
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रशान्त पाण्डेय
- प्रसिद्ध नारायण सिंह
- प्रो. हरिकिशोर पाण्डेय
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- भगवती प्रसाद द्विवेदी
- भिखारी ठाकुर
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मनोरंजन प्रसाद सिंह
- महेन्द्र मिश्र
- मास्टर अजीज
- मुकुन्द मणि मिश्रा
- मृत्युंजय अश्रुज
- मोती बी.ए.
- रसिक बिहारी ओझा 'निर्भीक'
- राजीव उपाध्याय
- राधामोहन चौबे 'अंजन'
- राम जियावन दास 'बावला'
- रामदरश मिश्र
- रामनारायण उपाध्याय
- रामविचार पाण्डेय
- रामेश्वर सिंह 'कश्यप'
- राहुल सांकृत्यायन
- लाल बिहारी गुप्ता 'लाल'
- विवेकी राय
- विश्वनाथ प्रसाद 'शैदा'
- शशि प्रेमदेव
- सत्यनारायण मिश्र ‘सत्तन'
- सुरेश कांटक
- सौरभ पाण्डेय
- हीरा ठाकुर
- हीरा डोम
बरम बाबा (संस्मरण) - केशव मोहन पाण्डेय
केशव जी परस्तुत रचना के धईले ओ वकत औरी लोक में पहुँच जात बाड़े जेवन ऊ कबो एगो लइका निअर बीतवले बाड़न। बरम बाबा से जुड़ल इनक इयाद औरी भाव इनकर सत्य बा त लोग-बाग खाती एगो परतीक भी बा। बरब बाबा के सहारे समाज, भाव, जुड़ाव, लगाव जइसन बुतात दिया के जरावे के कोसिस करत नजर आवत बाड़े।
--------------------------------------------------------------
हमरा गाँव के बरम बाबा खाली पीपर के पेड़े ना रहले, आस्था के ठाँव रहले, श्रद्धा के भाव रहले. सामाजिक, पारिवारिक आ ग्रामीण जीवन-शैली के मिलन के छाँव रहले. समूचे टोला के पहचान रहले. मौसम कइसनको होखे, ऊ त एगो तपसी जस अपना तप से सबके सुख चाहें. जेठ के ताप में भी ऊ अपना नवका पतई से सबके तन शीतल आ मन शांत करे वाला बेना रहले. ऊ एगो जड़ (पीपल) हो के चेतन स्वरूप में सगरो गुड़ के भंडार रहले.
हम आजु ले अपना होश में ओतना बड़का पीपल के पेड़ कहीं नइखी देखले. विशालता में भी, वैभव में भी आ विस्तार में भी. लइकाईं में जगिरहाँ में हल्दी कुँवर बाबा के अथान देखले रहनी. उनकर डाढ़ फइलल रहे बाकीर तना से दूब्बर-पातर. उतरही डाढ़ तीन-चार मीटर पर फिर से धरती के छुअले रहे, तब जा के बान्हा के ऊपर उठल रहलें.
कई बेर लइकाईं के नजर में बसल दृश्य जिनगी भर हीयरा में हिलोरत रहेला. हमरा आजुओ ईयाद बा कि शायद सन 1982-83 के बात होई. अयोध्या से राम लीला मंडली आइल रहे. हमरा टोला के लगभग सगरो मेहरारू लोग आ ओह लोग के साथे दीदीओ लोग रामलीला के रस लेबे जाव. सुरक्षा के खयाल क के भाइयो लोग जाव. चाचा-काका लोग के साथे भीमो बाबा कबो-कबो जास. ओह उमीर ले माई के अँचरा से हमके अलगा रहे के कवनो सवाले ना रहे. माई के अँचरवे ओढ़ना, बिछवना आ ओहार रहे. ओही से ढाँक के माई दू साल पहिले ले हमार भूख दूर करें. बातीयो त सहिए ह कि बच्चा के जनमते पहिला परिचय ओकरा माई के अँचरवे से होला. हमार लइकाईं त माई के अँचरा आ बरम बाबा के छाँव में ही बितल बा. हम आजुओ दूनू के महिमा के कायल रहेनी.
हल्दी कुँवर बरम बाबा के अथान पर होत रामलीला देख के लक्ष्मण के शक्ति लागल, उनके धरती पर गिरल, राम के विलाप, रावण के वध आदि चित्र एतना साफ उतर गइल कि आजुओ ईयाद बा. कबो-कबो लागेला कि शायद ओही के परताप ह कि अभिनय करे आ करावे में हमार रूचि हो गइल बा. . . . हल्दी कुँवर बाबा नारायनी के कटान में स्वाहा हो गइले. तब सगरो जवार में हमरा दुआर पर के बरम बाबा हमरा घर, टोला के साथे हमनीओं के पहचान बन गइले.
बरम बाबा के एगो डाढ़ दखिन के ओर जाए वाला रास्ता के समानान्तर हमरा दालान के पीछे ले गइल रहे. ओकर ऊँचाई तनी कम रहे, से हम लइकन के टोली ओही डाढ़ से हो के बरम बाबा पर चढ़ जाईं जा. हमरा खातीर बरम बाबा के ऊहे डाढ़ सबसे प्रिय रहे. ओकरा अंतिम छोर पर बइठ के ऊपर-नीचे होखे के मजा लिहला के अलगहीं आनन्द रहे. ओह आनन्द के आगे बड़को लेमचूस के रस फिका लागे. हमनी के टोली बरम बाबा के ओह डाढ़ पर चढ़ल आ चढ़ के सगरो पेड़ पर ओल्हा-पाती खेलल आपन सबसे बड़का जीत समझे. हँ, खाली पुरूब आ पुरूबाहुत हो के ऊपर के ओर गइल डाढ़ पर जाए के केहू के हिम्मते ना करे. कई बेर त दुपहरिया में खेले के जिद्द कइला पर माई कहें, – देख बाबू! दुपहरिया में बरम बाबा ओह पर आराम करेले.
बरम बाबा के बारे में एह तरे के रोज कथा-कहानी सुने के मिले. कई बेर त सुनि जा कि ‘पेड़ उड़ जाला.’ ‘बरम बाबा पेड़वे पर बइठ के रिश्तेदारी करे जाले.’ ‘पहिले हल्दी कुवँर बाबा से मिले जास, अब मलाही टोला के बाबा से मिले जालन.’ ‘घर के बड़का तसला से बड़ त उनकर फूल के लोटा बा.’ ‘छछात दुपहरिया में उनका हाँड़ी पर परई चढ़ेला.’ – एह तरे से किसिम-किसिम के किस्सा सुन के कान पाक जाव. मन में डरवो बइठ जाव. डर के ऊहे असर रहे कि हमनी के कबो पुरूबवारी डाढ़ पर ना जाईं जाँ आ ना ऊपर के कवनो डाढ़न पर भी.
पछिम के ओर, ठीक हमरा दुआरी पर, एगो धोधड़ रहे. बड़का धोधड़. एतना बड़ कि कबो-कबो आइस-पाइस खेलत हमनी के ओही में जा के लुका जाई जाँ. हमार माई बतावस आ देखलो से लागे कि ऊ एगो मोटहन डाढ़ के चिन्हा रहे. कहल जाला कि पीपर के डाढ़ के छाँह घर पर ना पड़े के चाहीं, आ ऊ डाढ़ पछिम ओर हमनी के घर के ऊपर ले आइल रहे. एक बेर केयाम देवान सबसे नौ-निहोरा क के कटवा ले गइले. ओही रात के ईया सपना देखली कि दुआरे केहू पीअर धोती पहिनले, तन में मोटका जनेव झलकावत आइल बा. ओकर एक्के गो हाथ रहे. ऊ पीड़ा से कोंहरत रहले आ कहत रहले कि हमार हाथ कट गइल. होत फजीरे ईया बाबूजी आ लाला पर राशन पानी ले के पड़ गइल रहली.
हमरा साथे ओह धोंधड़ के एगो अलगे कहानी बा. एक बेर के बात ह. हमनी के आदत से मजबूर. आइस-पाइस के खेल जमल रहे. हम झट से दखिनही डाढ़ से होत ओह धोंधड़ में लुकाए खातीर कूदनी. कूदनी कि नीचे ध्यान गइला पर पराने सूख गइल. ओही में एगो करइत साँप बइठल रहे. शायद ऊ बरम बाबा के परतापे रहे कि हम झट से निकलनी आ अपना से तीन पोरसा ऊँचाई से नीचे कूद गइनी. माई सुनली त हमार परान बचावे खातीर बरम बाबा के दसो नोह जोड़त एगो पतुकी भाख देहली. कई शनिचर ले हम जलो चढ़वनी.
एह तरे के घटना पूरा टोला के साथे कई बेर घटल रहे आ कई बेर पतुकी चढ़ावल जाव. जल, अछत, फूल से धन्यवाद दिहल जाव. केहू के माता जी निकलें, केहू बीमार पड़े, केहू के पेट गड़े लागे, केहू के मरद खिसीआ के बहरा भाग गइल, केहू के बकरी भूला गइल, केहू के गाय-भँइस बिआइल, केहू के घरे कवनो नया काम भइल त बरम बाबा के पतुकी चढ़ावल जाय. तब देखे के मिले कि ऊ एगो खाली पीपर के पेड़वे ना हो के टोला भर के आस्था, विश्वास आ सुरक्षा के कारण आ जिम्मेदार के साथही सबके घर के आदरणीय पुरनिया लागेले. हमरा टोला के ऊ बरम बाबा कई बेर केहू के घर पर कवनो बिपत मडरइला पर हृदय के हिम्मत बन जाले. तन के ताकत आ आँख के असरा बन जाले.
गरमी में जब बरम बाबा के अंग-अंग से नवका पतई से स्निग्ध शीतलता भरल चमत्कार चमके लागेला आ दग्ध करे वाला सूर्य देवता के किरीन गरमी से बेहाल करे लागेले त ओह बेरा ऊ एगो विशाल मन वाला आश्रयदाता बन जाले. दिन के चढ़ते उनका छाँव में एगो विविधता आ अपनत्व भरल संसार के संरचना करे लागेलन. टोला भर के बुढ़उ लोग चैकी-खटिया डाल के देंह सोंझ करे लागेला लोग. हमनी के दुपहरिया में चढ़ल मना ह, से तरई-चटाई पर पचीसा के प्रोग्राम चालू हो जाला. जवान लोग के अलगे सभा जमेला. ओह लोग के आपन अनुभव बा. आपन चिंता बा. ऊ लोग पढ़-लिख के बेरोजगारी के चोट से अपना के असहाय बुझेला लोग. बाप-महतारी के असरा, भाई-बहिन के जिम्मेदारी आ बेरोजगारी के वास्तविकता के तलवार से घेराइल जवान भाइन के गरदन हमेशा ठेहे पर पड़ल रहेला.
कई जवान अपना के निकम्मा समझेला लोग. जवानन के ओही विचार-मंथन वाला सभा में मनोरंजन आ सृजनात्मक पक्ष के एगो नया रूप सभे देखे लागल. टोला में रामलीला मंडली बनल. पढ़ल-लिखल जवान अब दिन भर रामचरित मानस के पढ़ाई आ तैयारी के साथे अपना चरित्र के निखारे में लागल रहे लोग. चर्चा से हमनीयो के बुझा जाव कि टोला के कुछ नौजवान आपन रास्ता बदल देहले बाड़े. ओह लोग में कुछ बाउर नियत उपजे लागल बा. नारायनी के दियरा में ऊ लोग रास्ता भूला के कान्धा पर बंदूक ढोए के तैयारी में लागल बा लोग.
चिंता सबके रहे. ताश के दाँव तैयार करत बुढ़उओ लोग में. रामलीला के अभ्यास करत जवनकनों में. बेटी-बहीन के विवाह-शादी के साथे आपन दुख-सुख करत औरतो लोग में. खैर, रास्ता बाउर रहे, से केहू साथ ना दिहल. बरमो बाबा ना. परिणाम बाउरे भइल. करम के फल त भोगहीं के रहे. मिल गइल. . . . ई बरम बाबा के छाँव के परताप रहे, या उनके औषधीय गुन, हमरा टोला में कबो केहू साँस के बीमारी के चपेटा में ना पड़ल.
भले टोला में केतनो शांति रहे, तबो बरम बाबा के लगे दू-चार आदमी लउकीए जाय. मौसम कवनो होखे. बहाना कुछू होखे. गरमी के दिन के ढलान पर हमनी के बोरा-तरई बिछा के पढ़े बैठ जाई जाँ. चैहान जी मास्टर साहेब के निर्देशन में रस बने लागे. बेल के रस. घूरा में पकावल बेल के रस. कबो-कबो हामी भरला पर हमनीयो के मिल जाव. बाबूजी, लाला, मास्टर साहेब आ भइया लोग त हिस्सा रहे लोग ओह रस-सम्मेलन के. मौका पर रहला पर बैरिस्टर मिया आ टेकमन राम मास्टरो साहेब के सम्मिलित क लिहल जाव. हमनी के पढ़ाई के बाद साँझ के बेरा नदी के ओर घूमें जाईं जाँ. घुमाई, नौकायन, स्नान आ फिर से घरे.
मौसम कवनो होखे, बाकीर बाबूजी आ लाला के ई दिनचर्या रहे कि साँझे-बिहाने रहेठा के खरहरा से दुआर बहारल जाव. गरमी में दुआर बहरला से धूरा ना उड़े से, पानी छिड़काव. जाड़ा में बरम बाबा के पतई आ चुअल चुन्नी से घूरा तैयार कइल जाव. कई बेर दऊँरी होखे त गरमी के रात में हमनी के ओही पर सुति जाई जाँ. गरमी से निजात पावे खातीर दुअरवे पर हमनी के पढ़इयो होखे. दुआर पर गाय बन्हा सों. दुअरवे पर बाबूजी के खाट लागे. अइसन कई बेर भइल रहे कि हमनी के पढ़त बानी जा तले ऊपर से करइत गिर गइल. कई बेर घोठा पर. गइयन के खूँटा पर. कई बेर रास्ता पर. एक बेर त चैहान जी मास्टर साहेब के गोड़े पर गिर गइल रहे. अइसन घटना गरमी आ बरसात में ढेर होखे, बाकीर जड़वो में बंद ना होखे. ई बरम बाबा के कृपा रहे कि कबो कवनो घटना ना घटल.
आज के राजनैतिक माहौल आ सामाजिक सोच के झरोखा से देखेनी त बरम बाबा सद्भावना आ समरसता के एगो ऊँचका आसन पर विराजमान प्रजा से प्रेम करे वाला राजा लागस. बाबूजी, लाला, माई, चाची आदि केहू में हम कबो जाति आ धरम के नाम पर कवनो फरक ना देखनी. ई व्यवस्था खाली बभनटोलीए के ना रहे. ताली कवनो हाल में एक हाथ से त बाजेला ना. जवना तरे एन्ने से कवनो भेद ना होखे, ओही तरे ओने से श्रद्धा रहे. ताश के दाँव होखे चाहे सामान्य चर्चा-परिचर्चा, भेदभाव के कवनो संकेते ना मिले. एक्के चौकी पर बइठ के बैरिस्टर मियाँ से उनका नौकरी के प्रगति पूछे लोग त, नवकी-पूरनकी ताश के बेगम के कार्ड पर टेकमन राम मास्टर के छेड़े लोग. अलगू राम के चिंता अलगे रहे आ बिशुन के राजनैतिक विचार अलगे. चिंता, सुझाव, प्लानिंग आ व्यवस्था, एह सब के गवाह बने बरम बाबा.
बरम बाबा के आस-पास के वातावरन भी मोहक रहे. बेली, अड़हुल, बैजंती आदि फूलन के गंध, अमरूद, सरीफा, अनार, केला, आम आदि के पाकल मीठास, जोतल, कोड़ल, झोरल खेतन के तैयार भइल ढेला से उठत माटी के सोन्हउला सुगंध. एह सब से आवृत ऊ वातावरण अपना ओर आकृष्ट करे खातीर कम ना रहे. ओही वातावरण में कबो नगेसरी फुआ के ताना मारल, त कबो होरील ब भउजी के एक गाल कइल मजाक. लछमीना डोमीन जब टोला में सुपा-बेनिया लेआवस त लाला ब के लग्गे बइठे के चाहस. बरम बाबा के छाया में आपस पसेना पोंछत ऊ हम लइकन खातीर घिरनी बनावत रहस आ आपन सउदा बेंचत रहस. टोला के जवानन द्वारा कबो जहीर ब चुड़ीहारी से लाइफब्वाय साबुन माँग के लहर लुटल जाव त कबो रूप ठाकुर से दाढ़ी बनववला के चर्चा. पारस बीन के गँठल तन के कारन टकटोरल जाव त कबो भीम बाबा के सौ रोग के एक दवाई के विश्लेषण होखे. कबो बकरीदन के धागा कंपनी पर बहस त कबो बूढ़वा बरम बाबा के अथान पर सफाई के चिंता. बरम बाबा सबके साक्षी रहलन. गाँव में डकैती पड़ला के भी, रामलीला के आयोजन के भी. अनगिनत बारात के असरा दे के आव-भगत के भी. बेटी के विदाई के भी. पतोहन के स्वागत के भी. अनेक जग-परोजन उनका सहन में होखे. अनेक हर्ष-अमरख के ऊ गवाह रहले. एही बीच में झगड़ा-लड़ाई, फौज-फौजदारी हमरो टोला में बढ़े लागल.
समय बदलल. घटना घटल. रामलीला बंद हो गइल. धीरे-धीरे दियारा से सटल हमरा टोला में चोरी-चमारी बढ़ गइल. नारायनी के बाढ़ से सासत होखे लागल. बलुई माटी पटे लागल. खेतन में ऊपज कम होखे लागल. गंडक के कटान बढ़ गइल. परिवार बढ़े लागल. अनाज के खपत बढ़े लागल. ऊपज घटे लागल. नौजवान भैया लोग दिल्ली, बंबई के रास्ता ध लिहले.
समय के उत्पात, जरूरत के मार, अपना पानी के रक्षा के अइसन चिंता भइल कि टोला से सभे पलायन करे लागल. टोला के दायरा सिमटे लागल, नदी के दियारा बढ़े लागल. सभे अपना चादर भर गोड़ पसारे लागल. एन्ने-ओने जगह-जमीन खरीद के झोपड़ी-मकान बनावे लागल. टोला के अधिकतर लोग तमकुही रोड में बस गइल. हमनीयो के. . . . जमीन ओहिजा रहे. बगीचा ओहिजा रहे. बँसवार केहू कहाँ ले जाव?
बौद्धिक बल के अधिकता वाला लोग आपन दाँव हार के सुख-शांति चाहे. शारीरिक बल के अधिकता वाला लोग दोसरे भाषा बुझे. खैर, ओह परिस्थिति में भी जब हम कबो ऊहाँ जाईं त बरम बाबा के पेड़ के नीचे खड़ा हो के पसेना सूखाईं. पसेना का सूखाईं, उनका छाँव के, उनका स्नेह के, उनका आशीष के अपना में लपेट लेबे के चाहीं. हमार एक जने पट्टीदार हमरा आम के बगीचा पर आपन हक जमावे के कोशिश करें. लाठी के धौंस देखावें. मन में बड़ा क्रोध होखे. हर साल हो हल्ला. जिअत माछी कइसे घोंटाव. तब मन में आवे कि नारायनी ई सब काट लेती त सभे सबूर क लीत.
सन 2007 में नदी अपना भयंकर रूप में रहली. ओह साल खुब आम फरल रहे. नदी के कटानों तेज रहे. कहे ला लोग कि दू दिन से सिल्ली पड़ल रहे. नदी के धारा खुब गरजे. नदी के ओही प्रलयकारी रूप में बरम बाबा के पेड़ कट गइल. करीब पचास फूट ऊँचा ऊ बरम बाबा के पेड़ एक बेर गिरल त दोहरा के केहू देखिए ना पावल. उनकर चिन्हा नइखे, बाकीर मन में रहि-रहि के इयाद आवते रहेला.
-------------------------------------------------------------------------------------------------
लेखक परिचय:-
नाम - केशव मोहन पाण्डेय
2002 से एगो साहित्यिक संस्था ‘संवाद’ के संचालन।
अनेक पत्र-पत्रिकन में तीन सौ से अधिका लेख, दर्जनो कहानी, आ अनेके कविता प्रकाशित।
नाटक लेखन आ प्रस्तुति।
भोजपुरी कहानी-संग्रह 'कठकरेज' प्रकाशित।
आकाशवाणी गोरखपुर से कईगो कहानियन के प्रसारण, टेली फिल्म औलाद समेत भोजपुरी फिलिम ‘कब आई डोलिया कहार’ के लेखन अनेके अलबमन ला हिंदी, भोजपुरी गीत रचना.
साल 2002 से दिल्ली में शिक्षण आ स्वतंत्र लेखन.
संपर्क –
पता- तमकुही रोड, सेवरही, कुशीनगर, उ. प्र.
सदस्यता लें टिप्पणियाँ भेजें (Atom)
ट्वीट
परसिध पोस्ट
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
पगे पग ठोकर समय के नचवना कइसन जिनगी सटत रोज पेवना॥ घुमल अस चकरी पलिहर जोताइल नमियो ना खेते बीया बोआइल उमेदे से अंखुवा , फोरी न भुंइयाँ इह...
-
(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के...
-
चिथरा पहिर घुसरि पुअरा में देखत सुघर सोनहुल सपना ऊसर बंजर परती धरती सींचि-सींचि लोहू से अपना हम दुनिया के सरग बनवलीं नंदन वन अइसन चमक...
-
केहू आज दिल से भुलाई त कइसे हिया से कहीं दूर जाई त कइसे। कजरवा से चाहे लिखे प्रेम पोथी कि लोरवा से पाती लिखाई त कइसे। बड़ी सांकरी प्रेम के ...
-
रोवाँ झारेला जब जब चुनाव आवैला तरवा चाटैं धीरे धीरे सुहरावैला हार जीत से कउनो मतलब नाहीं राखै जेतना भी लह जाला ठाट से लहावैला गाँव से सिवा...
-
" बाउजी, बाउजी....तनी ऊपर देखेम...उम्म्म्म्म... ना..लइटवा के अंजोरा तनी खड़ियाs जाईं..." बाउजी धीरे धीरे खटिया से उठेके कोसिस कई...
-
अंक - 76 (19 अप्रैल 2016) चइता विशेषांक कऽ रचना सूची संपादकीय चइता नाही बसे अब गाँव में लेख चइता चित्त से जोड़ेला - केशव मोहन पाण्डेय...
-
कलयुग कऽ रंग चाहे घर होखे चाहे गाँव होखे, चिहे जिला देश विदेश होखे, हर जघे एके बाजा बजावत बा, कलयुग आपन रंग देखावत बा। धन खाति...
-
सूनि लऽ हे भाई! आ गइलबा कमरतोङ महंगाई॥ अब दाँत के नीचे ना पहुँची, सब्जी, चीनी अउरी दाल। अमीर, गरीब दूनो भाई के, हो गइल बाटे दशा बेहा...


text:
बिहार के खबर
(शुक, 30 सितम्बर)
- नवादा जिला के रामनगर क्षेत्र में दिनदहाड़े एगो आभूषण व्यवसायी के हत्या का विरोध में शुक का दिने लोग प्रदर्शन कइल आ पुलिस बल पर पथराव कइल.
- पटना में दुर्गापूजा पर सुरक्षा के खास इंतजाम कइल जा रहल बा. बहुते पुलिस वालन के सादी वर्दी में पण्डाल का नियरा तैनात कइल जाई.
- वैशाली जिला के हाजीपुर रेलवे स्टेशन पर शुक का दिने भइल दुर्घटना में अपना भाई विजय आनंद के मौत से दुखी ओकर बहिन एगो मालगाड़ी का सोझा कूद के आपन जान दे दिहलसि.
- बिहार के महापुरुषन के जन्मस्थली वाला गांवन के अब सड़क से जोड़ दिहल जाई.
- बिहार में मुख्य सचिव अनुप मुखर्जी समेत राज्य के नौ गो सीनियर अधिकारी शुक के रिटायर कर गइले.


text:
ईद पर बिहार में रिलीज भइल निर्माता अभय सिन्हा के फिलिम ‘प्यार झुकता नही’ रिकार्ड क्लेक्षन दर्ज कइले बिया. यशी फिल्मस् के बैनर तले बनल आ सुपरस्टार खेसारीलाल यादव अउर स्मृति सिन्हा के शानदार जोड़ी से सजल एह फिलिम के सगरी बिहार में ऐतिहासिक ओपनिंग मिलल. असलम शेख निर्देशित एह फिलिम के पचपन गो सिनेमाघर में रिलीज कइल गइल बा.
एह फिलिम के हर तरह के दर्शक, खास कर के औरत सभ, बहुते पसंद कइले बाड़ें. गणेश (हाजीपुर), पायल (मोतिहारी), आर. डी. पैलेस (सीतामढ़ी), भोला (समस्तीपुर), जानकी (केसरिया), श्री माँ (अरेराज), किरण (गया), सपना (आरा) समेत दू दर्जन सिनेमाघरन में एकरा ऑलटाईम रिकार्ड क्लेक्शन मिलल. एह कलेक्शन के देख ट्रेड पंडित एकरा के एह साल के अबले के सबले बड़हन हिट फिलिम बतावत बाड़ें.
एह फिलिम के खास खास कलाकारन में खेसारी लाल, स्मृति सिन्हा, शैलेश सिन्हा, अक्षरा सिंह, सुर्या, सागर सोलंके, दीपक सिन्हा, अनुप अरोरा, माया यादव, मेहनाज, जे. नीलम, प्रकाश जैस आ संभावना सेठ के नाम बा.
(प्रशांत-निशांत)


text:
भोजपुरी फिल्मोद्योग में आपन धाक जमा चुकल निरहुआ ब्रदर्स अब एगो अउरी धमाका करे जा रहल बा लोग. रियल लाइफ के ई दुनु भाई भोजपुरी फिलिम आज के करन अर्जुन में भाई भाई बन के आ रहल बाड़े. दुनु भाई पहिला बेर कवनो फिल्म में एक साथे आ रहल बाड़े.
कैपिटळ फिल्म्स प्रा॰लि॰ आ यशी फिल्म्स प्रा॰लि॰ का संयु्क्त बैनर में बनावल एह फिलिम में दुनु जने शहर में पढ़ाई कर के गाँव लवटत बाड़े आ बचपन में अपना साथे भइल अत्याचार के गिन गिन के बदला लेत बाड़े. निरहुआ के नायिका पाखी हेगडे आ प्रवेशलाल के नायिका दक्खिन के ईशा खंडेलवाल बनल बाड़ी. आज के करन अर्जुन फिल्म में दुनु भाई संगे संगे ठुमका लगावत आ मारोपिटाई करत नजर अइहें. भोजपुरी सिनेमा के मशहूर निर्माता अभय सिन्हा आ हिन्दी सिनेमा के मशहूर निर्माता टीपी अग्रवाल मिल के एह फिल्म के बनावत बाड़े आ निर्देशन कर रहल बाड़े हैरी फर्नान्डिज. फिल्म के कहानियो हैरीए के हऽ.
हालही में फिलिम के शूटिंग से लवटल दुनु भाई एक सुर में एह फिल्म के मेकिंग से ले के हर बात के तारीफ करत नइखे थाकत लोग. कहत बा लोग कि ई फिल्म फुल एक्शन फिल्म होखी जवना में मनोरंजन के हर मसाला मौजूद रही. फिल्म के बाकी कलाकारन में टीनु वर्मा, अनूप अरोड़ा, नीलिमा सिंह, पुष्पा वर्मा, सुदेश कौल, छाया वर्मा, आ किरण कुमार शामिल बाड़े.
हर केहु इहे देखे के इन्तजार कर रहल बा कि निरहुआ ब्रदर्स के ई नया धमाका बाक्स आफिस पर कतना आ कइसन धमाल मचा पावत बा.
स्रोत : प्रशांतनिशान्त


text:
सात बरीस बाद मेगा स्टार मनोज तिवारी आ सुपर निर्देशक असलम शेख के हिट जोड़ी फेरू एक साथ फिलिम ‘औरत खिलौना नहीं’ में काम कइले बाड़े. एह जोड़ी के फिलिम बंधन टूटे ना, प्यार के बंधन, धरती कहे पुकार के, जनम जनम के साथ वगैरह दर्जनो फिलिम आजुओ भोजपुरी फिलिम देखे वालन के जेहन में मौजूद बा.
‘औरत खिलौना नहीं’ फिलिम का बारे में बतावत असलम शेख के कहना बा कि एह घरी उ कई एक फिलिमन ला काम करत बाड़े आ उनुकर अगिलो फिलिम मनोजे तिवारी का साथे बा. एकर शूटिंग नवंबर २०१४ में शुरू होखी. कहलन कि हमेशा से पारिवारिक फिलिम बनावत आइल बाड़न आ दर्शकन का मांग पर अबकी ‘औरत खिलौना नहीं’ फिलिम बनवले बाड़न. एहमें बहुते अइसन सीन बा जवना के देख दर्शक अचकचा जइहें.
‘औरत खिलौना नहीं’ के निर्माण आर.ए.आए.एस ३९ फिल्म्स के बैनर में अविनाश अरोड़ा आ मोहम्मद असलम कइले बाड़न. परोसले बाड़े शंकर अरोड़ा.
फिलिम के मुख्य कलाकारन में मनोज तिवारी, रिंकू घोष, इम्तियाज़ असलम, मोनलिसा, मोहिनी घोष, शैलेश सिन्हा, संभावना सेठ, अयाज़ खान, अवधेश मिश्रा वगैरह नजर अइहें. एह फिलिम से इम्तियाज़ असलम अपना अभिनय करिअर के शुरुआत करत बाड़न. इम्तियाज़ निर्देशक असलम शेख के बेटा हउवें.
(संजय भूषण पटियाला)


text:
भोजपुरी सिनेमा के अकेल इंटरनेशनल फिल्म फेस्टीवल अबकी मलेशिया में 21 जुलाई 2018 के होखे जा रहल बा.
एह अवार्ड समारोह के जानकारी देत यशी फिल्म्स के अभय सिन्हा बतवलें कि एह अवार्ड समारोह में भोजपुरी मेगास्टार मनोज तिवारी, हिन्दी फिल्मों के सुनील शेट्टी, भोजपुरी सुपरस्टार रविकिशन, दिनेशलाल यादव निरहुआ, पवन सिंह, खेसारीलाल यादव, विनय आनंद, कृष्णा अभिषेक, अरविन्द अकेला कल्लू, रितेश पांडे, मधु शर्मा, मोनालिशा, आम्रपाली दुबे, अक्षरा सिंह, पायल रोहतगी, शिविका दिवान, श्यामली, शुभी शर्मा, राकेश मिश्रा अउर राजीव मिश्रा समेत अनेके लोग शिरकत करी. एह मौका पर भोजपुरी सिनेमा में योगदान देबे वाला कुछ खास अतिथियन के सम्मानो कइल जाई. साथही सबले नीक फिलिम आ कलाकार अउर टेक्निशियनो के सम्मान कइल जाई. समारोह में मलेशिया सरकार के आ भारत के कुछ बहुते खासो अतिथि शामिल होखिहें.
अभय सिन्हा कहलन कि भोजपुरी में बहुत बढ़ियो फिलिम बनेली सँ बाकिर भोजपुरी सिनेमा अउरी गीत गवनई लेके अइसन बदनाम क दीहल गइल बा कि नीमन काम ओह हवा में देखा सुना नइखे पावत. कहलन कि एही माहौल को सुधारे बदे एह अवार्ड समारोह का जरिए भोजपुरी सिनेमा के नीमनका रुप देखावल जाई.
जान जाईं कि विदेश में भोजपुरी सिनेमा के अन्तर्राष्ट्रीय अवार्ड समारोह के शुरुआत क के भोजपुरी सिनेमा के सितारनके दूर देश ले जा के सम्मानित करवलें. भोजपुरी सिनेमा के पहिलका अन्तर्राष्ट्रीय अवार्ड समारोह मॉरीशस में करावल गइर रहुवे आ ओकरा बाद दुबई में. पिछला साल एकर आयोजन लंदन में कइल गइल आ अब भोजपुरी सिनेमा के चउथका अन्तर्राष्ट्रीय अवार्ड समारोह मलेशिया में आयोजित कइल जा रहल बा.
भोजपुरी सिनेमा के अन्तर्राष्ट्रीय अवार्ड समारोह भोजपुरी के आवाज गाँव देहात से उठा के सात समन्दर पार ले जाके एकरा के चर्चित करा दिहल गइल बा आ भोजपुरी दुनिया के विस्तार करत एकरा के अन्तर्राष्ट्रीय मंच प्रदान कइल गइल बा.
एह अवार्ड समारोह ले के भोजपुरी सिनेमा इंडस्ट्री में उछाह के माहौल बा.
(शशिकान्त सिंह)